text:
Ndamyirokoye François ukoresha mu buhanzi izina rya Mudandi Frank yahishuye byinshi muri muzika ye birimo ukuntu yiga mu mashuri yisumbuye kubera urukundo yakunze umuziki akiri muto umuryango we wafashe umwanzuro wo kumuhagarika kwiga kuko bumvaga badashaka ko yajya mu bihanzi.
Aganira Celebzmagazine.com yavuze ko ibyo byabaye mu mwaka wa 2006 ubwo yari asoje umwaka wa kane w’amashuri yisumbuye agiye kujya mu mwaka wa 5 w’amashuri yisumbuye.
Avuga ko icyo gihe muzika byari bishya ahanini muri muzika nyarwanda ubwo umuryango wamenye ko akunda ubuhanzi babifashe nabi cyane bumva ko abaye ikirara.
Ati “ Byambayeho kuko nsoje umwaka wa kane nigaga ahantu bitaga i Karengera mu Ntara y’Uburengerazuba ubu ni mu Karere ka Nyamasheke ariko mbere habarizwa muri Kibuye.
Ndimo gusoza uwa kane ni bwo inganzo yanjye yatangiye kwigaragaza cyane ntangira kuzajya nicara nkahimba indirimbo nkandika amagambo yazo ariko nzishakira n’injyana .
Icyo gihe njye abandi wasangaga baharaye kubyina gusa njye ntabwo yari yo mpano yanjye kuko nashoboraga kubyina ariko kunyigisha kubyina ntabwo nabifataga kuko numvaga inzozi zanjye ari ukuba umuhanzi atari ukuba umubyinnyi.
Ati”Naje kujya rero mu kiruhuko gisoza umwaka wa kane w’amashuri yisumbuye mfite indirimbo nari narahanze nk’umwana icyo gihe nzakugezaho igitekerezo umuryango wanjye mbasaba ko bamfasha mu gukora indirimbo kuko numvaga mbikunda kandi bindimo”.
Akomeza avugako byaje gufatwa nabi cyane bumva ko ngo agamije kureka ishuri agashyira imbere ubuhanzi kandi atari ko byari bimeze biba ngo y’uko bamuhagarika kwiga igihe cy’umwaka ngo yisubireho areke uburara bwo kuba umuhanzi.
Muri uwo mwaka yahagaze avuga ko yaje kuba kwa muramu we kuko abavandimwe be “bakuru be” bamufashaga bumvaga ko yabaye ikirara basa nk’abamukuyeho amaboko.
Nubwo byagenze uko avuga ko bitatumye areka muzika ngo kuko ari impano yavukanye ngo ahubwo yaje kujya kuba kwa muramu we muri icyo gihe kingana n’umwaka umwaka urangiye umuryango umusubiza kwiga ajya kwiga mu rwunge rw’Amashuri rwa Kabgayi.
Impamvu atangaje ibi
Kuvuga ibi avuga ko n’ubwo ibyo umuryango we wakoze ibyo atari uko bamwangaga ngo ahubwo bari bahangayitse bumva ko yararuka. Nyamara ku rundi ruhande avuga ko umubyeyi cyangwa urera umwana adakwiriye gutererana umwana mu mpano afite ahubwo akwiye kumuba hafi akamugira inama cyangwa akamushyigikira mu mpano ye.
Ati “Ntabwo umuryango wanjye wanyagaga kandi ndawukunda cyane ahubwo ibi mbivuze kuko hari ababyeyi cyangwa abarera abana batamenya uko babafasha mu mpano zabo ngo cyangwa bababe hafi babagira inama”.
Avuga ko ababyeyi cyangwa abarera abana babikoze uku abana bajya batera imbere kubera impano zabo aho kugira ngo bumve ko niba bafite impano bakwiye kuzihisha batinya ababyeyi cyangwa ababarera.
Ashimangira ko iyo umuntu akunda ikintu gishobora kumuteza imbere ngo kandi n’iyo bitabaho umutima wumva uruhutse.
Ati “Ushobora kuba ufite impano y’ubuhanzi ariko ntugere kure ariko kuko ubikunda kubikora ukumva bitumye umutima uruhuka ukumva uguwe neza kandi nabwo Imana yabishatse wagera kure ariko ikiri ngombwa ni uko uba ukora icyo ukunda”.
Ageze i Kabgayi yabaye icyamamare
Mudandi Frank avuga ko ubwo yari ageze i Kabgayi mu mwaka w’amashuri wa gatanu haje kubaho gahunda yo kuzakira abanyeshuri bo mu wa mbere ndetse no mu wa kane aza gutegura indirimbo arayiririmba abantu barishima.
Icyo gihe avuga yahimbye indirimbo ashaka umuntu amukorera umudiho “Instrumental” kuri disquette ubundi ayiririmbiraho mu gitaramo.
Ati “Nateguye indirimbo yitwa Paradise maze nyiririmba imbere y’abanyeshuri benshi barayikunda cyane kuva icyo gihe bahita banyitirira indirimbo yanjye y’icyo gihe”.
Avuga ko mu kigo buri wese yaje kumumenya nyumabaza no gutegura iyo ndirimbo bayijyana muri studio ngo ikorwa na Pastor P.
Ati “Naje kuyijyana studio gusa hari bagenzi banjye bandi bayiririmbyemo kubera ko kubona ubushobozi bwo kujya muri studio bitari byoroshye twishyize hamwe dukora itsinda ryitwa Super Boys”.
Itsinda avuga ko ritaje kuramba ngo kuko baje gukorerwa indirimbo na Jackson Dado ariko adindiza umushinga wabo baza gucinga intege ariko we akomeza gukunda muzika.
Nyuma y’icyo ngo kuko n’umuryango we utashakaga ko ajya mu by’ubuhanzi yaje gutwara gake ibijyanye na muzika akomeza ibijyanye no kwiga no gushaka akazi aza kubisubukura nyuma .
Gusa ngo ubwo yigaga mu mashuri yisumbuye mu Karere ka Kamonyi aho avuka yajyaga ategura ibitaramo abantu bakitabira.
Ati “Nsoje uwa kane nateguye igitaramo cyanjye abantu by’umwihariko ruraza binyereka ko ibyo narimo byari byiza ko kandi ngo kubikomeza”.
Nyuma y’uko yaje gukomeza ubuhanzi amaze gukora indirimbo zirimo iyitwa “Ni Miss”, “Soulmate”, “Kenyera ukomeze” yakoranye na Masamba, Makanyaga, Mariya Yohana ndetse na Nzayisenga Sophie afite kandi izindi ndirimbo zirimo iyitwa “Cherie” aheruka gusohora yakoranye n’umuraperikazi Young Grace.
Asobanura ko kandi akomeje gukora n’ibindi bihangano bitandukanye abantu bazajya bakomeza kuzajya bumva uko iminsi izajya isimburana.
Kuba yarakomeje ubuhanzi avuga ko umuryango akomokamo nta kibazo ukibibonamo kuko yamaze gukura.
Abdou Bronze
Bana natwe tugususurutse umenye


c: text/html

text:
Uyu mugabo wahaye benshi isomo ryo gukora cyane no kwesa imihigo, yamaze imyaka 7 yose akora mu busitani bwa University of Fort Hare, ariko yatunguranye ari mu bantu bayirangirijemo icyiciro cya kabiri cya kaminuza muri social Science.
Umwe mu bakwirakwije iyi nkuru, yavuze ko ku munsi Mafu yakoreraga igiceri cya 50 cy’ama Naira ariko yamufashije kwirihira kaminuza arayirangiza.
Abantu benshi bashimye Mafu ndetse bavuga ko ari urugero rwiza rw’umwirabura w’umuhanga ndetse bemeza ko buri muntu wese akwiriye kumwigiraho.

robotstxt: allowed

filter: keep


text:
Amasomo n’imirimo y’ubumenyingiro biri gutera imbere mu Rwanda ndetse n’umubare w’abakobwa barimo, na wo uragenda uzamuka. Bamwe mu bakobwa bagana imyuga, ntibabura guhura n’imbogamizi zitandukanye, ariko bamwe barazirenga bagakomeza. Umwe muri bo ni Albertine, wemeza ko se yamubereye urugero rwiza, bituma agana umwuga w’ubwubatsi. N’ubwo bigitangira bitamworoheye kumvisha ababyeyi be iby’inzozi ze nshya, baje kumushyigikira, none ubu ari gusoza amashuri yisumbuye mu ishami ry’ubwubatsi.
Ni Nyampinga twahuriye na Albertine ku ishansiye (chantier), aho ari kwimenyereza ubwubatsi. Gukunda uyu mwuga ngo si ibya none kuko byatangiye akiri muto. “Papa ni umwubatsi; nabonaga yubaka nkumva ndabikunze, nkumva nange nazaba umwubatsi.” Uko Albertine yakomezaga kwiga, ngo ni ko inzozi zo kuba umwubatsi zakomeje gukura. Arangije uwa gatatu w’amashuri yisumbuye, yabonye ko igihe cyo kwiga umwuga akunda kigeze. Gusa ngo yagombaga kubanza kubimenyesha umubyeyi we. Ati: “Nkibwira papa ko nasabye kwiga ubwubatsi yarampakaniye, ambwira ko ibyiza ari ukwiga ibijyanye na mudasobwa.
” Ngo se yamusobanuriye ko ubu ikoranabuhanga ari ryo rigezweho, kandi ngo nta mukobwa wo kubaka kuko ari akazi gasaba imbaraga nyinshi. “Nahise ngambirira kuzamwereka ko ibyo nkunda mbishoboye.”Albertine avuga ko umunsi umwe se yari afite akazi, maze amusaba ko bajyana. Ngo baririranywe, akajya ahereza se icyo akeneye, yewe ngo akananyuzamo akubaka. Ngo akazi karangiye Albertine yabajije se uko yabonye yabyitwayemo, maze amubwira ko yishimiye akazi bakoranye. Bakigera mu rugo, se yahise amubwira ko amwemereye kwiga ubwubatsi. “Ntabwo nari kumwangira kuko yari amaze kunyereka ko abikunze kandi abishoboye.” Uyu ni se wa Albertine, wemeza ko umukobwa we yatumye ahindura imyumvire yahoranye ko hari ibyo abakobwa batabasha gukora.
Albertine yishimira ko umubano we na se warushijeho kuba mwiza, kuko basigaye bahuje umwuga. Ngo mu biruhuko, se ntamusiga ahubwo bajyana mu kazi, agashyira mu bikorwa ibyo yiga. Avuga ko ubu afite inzozi zo kuzongera ubumenyi akaba impuguke mu bwubatsi (ingénieur). Kugira ngo abigereho, ngo yiga ashyizeho umwete, agakunda gusubiranamo amasomo na bagenzi be, kandi agakunda kumva inama agirwa na se wamutanze mu mwuga.
Se wa Albertine ngo asaba ababyeyi guhindura imyumvire, bakumva ko abakobwa na bo bashoboye, ndetse bakajya babatega amatwi kenshi, bakumva ibitekerezo byabo. Ku rundi ruhande n’ubwo Albertine ahamya ko urugendo rutoroshye kubera imbogamizi ahura na zo nko kuba hari abatumva ko umukobwa yakwiga ubumenyingiro akabishobora, we yemeza ko igisubizo ari ukwerekana ko ubishoboye. Agira ati: “Burya amagambo ntahagije kugira ngo ugere ku cyo ushaka ahubwo urakora maze abatabyemera bakabibona.”


text:
Mu rukundo, umutima ukomeretse ushobora kugutera kutivumva neza cyane bikaba byatuma bimwe mu bice by’umubiri wawe nabyo bitiyakira ngo bikomeze gukora nkuko byari bisanzwe bikora, ariko ntukemere ko utuma n’umubiri wose ubigwamo.
Sinzira bihagije, urye neza, ukore imyitozo ngororangingo kugira ngo ugabanye uko kutamera neza mu mutwe wawe. Niba usanzwe ukunda gusenga, gusa neza no kwambara neza n’ubundi komeza ubikore.
Urukundo ni rwiza, rugufasha kubaho neza, rukaguha umunezero ndetse rukaguha n’ishema mu bandi, ariko rimwe na rimwe rukagutera agahinda iyo uwo wakundaga, wihariye, wasaga n’aho wubakiyeho isi yawe agutengushye, akakwanga, akigendera.
Gutandukana kw’abakundana bishobora guterwa n’impamvu nyinshi. Ushobora kubigiramo uruhare cyangwa bikakugwirira, ariko ikigaragara kenshi ni uko iyo utandukanye n’umuntu wowe ukimukunda bikubabaza kandi bikakugiraho ingaruka, rimwe na rimwe bikanagusigira igikomere ku mutima.
Hari ibintu byinshi bishobora gutuma umuntu akomereka mu mutima ku buryo bishobora no gutuma umuntu ahita ava mu byo gukundana burundu. Bimwe muri ibyo bintu birimo nko kuba uwo mwakundanaga agusezereye kandi wowe wari ukiyumvamo urukundo cyangwa igihe wari ufite umuntu wimariyemo wabimubwira ugasanga we ntibimurimo ndetse aho kugirango anakumve neza, ahubwo ‘akaguca amazi, akakugira umusazi kandi nyamara ibyakubayeho ntawe bitabaho.
Ikindi kijya kigaragara ni nk’iyo mu bucuti busanzwe, umwe ababaje undi akaba yamuvuga nk’amagambo yo kumusebya, kumubeshyera, kumutwarira umukunzi, n’ibindi bintu byose bishobora gutuma icyizere yari agufitiye agitakaza.
Wabyitwaramo ute bikugendekeye bityo?
Abantu benshi bazakubwira bati ihangane, humura bizashira, amaherezo bizagenda neza, uzabona undi ndetse unamuruta,…ariko iyo byakugezeho uba wumva nta n’undi muntu n’umwe ku isi wari wagira ikibazo nk’icyo ufite muri ako kanya.
Aha hari ibintu ushobora gukora kugira ngo ugabanye umubabaro:
1. Kubyiyibagiza no kubyisohoramo
Aha wahaka nk’inshuti cyangwa umuvandimwe wisanzuraho maze ukagerageza kubimuganirizaho, bikagera naho kuba wamuririra ku rutugu, ukarira bihagije rwose. Ibi bizagufasha kuruhuka no kurenga icyo kuri wowe wumvaga gisa n’aho ari isi yakwituye hejuru. Mu gihe ubona bigukomereye cyane, ushobora no kuba wajya kureba umuntu utanga inama, cyane cyane ababisobanukiwemo, ukabimuganiriza nawe akakugira inama.
2. Kwiyumva no kwiyakira
Ibuka ibintu byiza ufite kuko ntabwo ugizwe n’ibibi gusa. Iki ni ikintu gikomeye cyane kuko rimwe na rimwe abantu bakomeretse ku mutima batekereza ko ari amakosa yabo, bakumva ko nta gihe na kimwe bari bakora ikintu cyiza mu buzima bwabo. Ibi twabifata nko kwihohotera kandi ni bibi cyane kuko bikugiraho ingaruka mbi kandi nyinshi. Gerageza kwibuka ibintu byiza ujya ukora cyangwa n’ibyaba byarakubayeho, uzirikane amahirwe wahawe n’ubuzima, icyo inshuti zawe zigukundira,… Niba wowe udashoboye kubyiyibutsa, ushobora no kwegera inshuti yawe wisanzuyeho ikabigufasha.
3. Kwiyibuka no kwiyitaho
Umutima ukomeretse ushobora kugutera ‘stress’ cyane ariko ntukemere ko utuma n’umubiri wose ubigwamo. Sinzira bihagije, urye neza, ukore imyitozo ngororangingo kugira ngo ugabanye ‘stress’ mu mutwe wawe. Niba usanzwe ukunda gusa neza no kwambara neza n’ubundi komeza ubikore.
4. Komeza gukora ibintu wari usanzwe ukunda gukora
Niba ukunda kujya kureba filime, n’ubundi jya ubikomeza. Niba hari igitaramo kandi ukunda ikirori ntukagitangwemo kuko bizagufasha kwibagirwa bya bibazo ufite.
5. Shakisha utuntu wakora buri gihe
Si ukuvuga ko ugomba kwiyibagiza ibyakubayeho, ariko nibura gerageza gushaka utuntu tugufatira umwanya. Iki ni igihe cyiza cyo kujya mu bikorwa bitandukanye nko guhaha, gukora isuku mu cyumba cyawe, kujya gusura inshuti, gutegura imishinga yawe uteganya,n’ibindi bintu byagufasha kubona icyo uba uhugiyeho kurusha guheranwa n’agahinda uterwa n’ibyakubayeho.
6. Ihe umwanya uhagije wo gukira
Hari abantu bihutisha ibyababayeho bagashaka guhita basubira mu buzima bwabo busanzwe batihaye umwanya uhagije. Niba ukomeretse umutima, ni ngombwa ko wiha umwanya uhagije, wo kubitekerezaho, ugashaka uko ubisohokamo ariko atari ako kanya. Kugira ngo igikomere cyo ku mutima gikire vuba cyangwa gitinde bizaterwa n’uburemere bw’icyatumye ukomereka, bitewe n’uburyo ufata icyo kibazo wagize n’uko ucyitwaramo wowe ubwawe.
Ku bantu bafite umutima woroshye bikunze kubatwara igihe kirekire kugira ngo babyikuremo (aba bishobora gufata kuva ku byumweru bitatu no kugera ku mezi) ariko ku bantu bafite umutima wihangana kandi bakabifatira umwanya bashobora kumara iminsi ibiri yonyine bakaba bakize.
Hariho abantu bumva nta kintu na kimwe kizongera kubashimisha mu buzima bwabo bwose, bagahitamo kwiyahuza ibiyobyabwenge n’inzoga nyinshi, abandi kubera agahinda baba biyumvamo bagahitamo kwibabaza ubwabo ntibiyiteho cyangwa se ugasanga bababaza abandi bahuye cyangwa bari kumwe.
Si byiza rero kurakarira n’abataragize uruhare mu kibazo cyawe, ahubwo jya ugerageza kumva ko ibyakubayeho ari ibintu bisanzwe kandi ko nta n’uwo bitabaho, wumve ko kuba byarakubayeho abo bandi nta ruhare babifitemo kandi ntubafate nk’abanzi bawe. Ntugahite urahira ko nta wundi muntu uzongera kwizera no guha umutima wawe kuko buri gihe ubuzima buba bwiteguye kuguha amahirwe ya kabiri.


text:
Abagore bakunda utuntu dushya mu rukundo, by’umwihariko mu misomanire yabo n’abakunzi babo.
Akenshi kubera kureba filime nyinshi no gusoma ibitabo bivuga ku rukundo, abagore benshi bafite ubwoko bw’uburyo basomwamo bahora barota guhabwa nk’uko tubikesha urubuga amerikanki.com.
1.Gusomwa ari ku rukuta
Gusoma umugore umushyize ku rukuta bimwereka ko umushaka bikabije dore ko akenshi muba munahumekera hejuru nk’abavuye kwiruka, ibyo rero bikamunezeza. Ibi ngo biba byiza cyane iyo umusoma unamukorakora mu misatsi.
2.Gusomwa ku gahanga
Ubu ni uburyo bwiza cyane bwo kwereka umugore wawe ko umwitayeho kandi akuri ku mutima. Gusoma umukunzi wawe ku gahanga ni ibintu bidateye isoni kuko wabikora byaba mu ruhame cyangwa se muri mwenyine kandi ngo biramunezeza igihe cyose ubikoze.
3.Gusomwa aciwe mu ijambo
Ubusanzwe abagore bakunda ko bavuga umubago akumva atabaciye mu ijambo, ariko ngo iyo yarimo avuga hanyuma umugabo akamutunguza agasomyo…nta kiryoha nkabyo.
Usibye kuba biryohera umutima w’umugore, ngo bishobora no guha indi sura ikiganiro cyanyu, niba mwatonganaga bikarangirira aho, niba ari ibyo umugabo yari yavuze ntimubyumvikaneho nabyo ngo umugore ahita abyumva vuba. Niba kandi byari n’ikiganiro gishimishije, gishimisha kurushaho.
4.Gusomwa ahumurizwa mu gihe arimo kurira
Rimwe na rimwe iyo umugore arira ababaye ntabwo aba akeneye ko uza ngo umutege amatwi nk’ibisanzwe ahubwo aba akeneye ko wamuba iruhande ukamuha kumva ko arinzwe. Uburyo bwiza bwo kumwereka ibi rero si ukubimubwira ahubwo ni ukumuhobera ubundi ukamusoma.
5.Gusomwa atunguwe mu gihe aryamye
Umugore wese ashimishwa no kuba yaryama, hanyuma mu gihe ari muri twa dutotsi turyoshye akumva umugabo amusomye mu misatsi, ku gahanga, ku nda, mu mugongo, ku munwa, n’ahandi.
6.Gusomwa hari umuziki
Ibi ngo bituma umugore yumva urukundo rwanyu ruryoshye nk’urwo muri filime. Iyo harimo indirimo y’urukundo rero biba akarusho kuko yumva ari nk’aho urimo uramuririmbira. Akenshi ngo iyi ndirimbo ahita anayifata nk’iyubahiriza urukundo rwanyu bityo iteka uko ayumvise akibuka bya bihe byiza mwagiranye.
Kuri uru rutonde twakongeraho agasomyo ko mu mvura munyagirwa, n’ako mu mwijima mwitegereza inyenyeri n’ukwezi.


text:
1
Madame Mayor,nakurikiye imigambi myiza ufitiye Umujyi ariko mu ikubitiro ry’iri vugururwa ry’Umujyi wa Kigali ndagusaba kuba wamaze gutunganya umuhanda n’irimbi bya Rusororo.Tubeshya abacu twagiye gushyingura ngo ntituzibagirwa ibyiza byabaranze ariko twagejejeyo bajanjanjaguritse kubera igisoro cy’ingirwa muhanda ubundi wazasubirayo ugasanga biriya byondo bubakisha ngo ni umucanga byararidukiye mugishugunda.Twese tuzapfa bityo rero nibiba ngombwa abagihumeka twikoreho twitegurire aho tuzajya kuko Gasabo ntiyigeze ibyitaho.Njye nemeye kubabimburira ngatanga 10,000frw.Mwe mwemeye angahe ngo ririya rimbi ribe iry’abanyamuryango ntituzongere kwishyura(urugero ni amashuri y’ababyeyi)!
Nimushyireho gahunda ihamye abifite bashaka gukora inyubako z’ubucuruzi n’utuganda tutangiza(boulangerie,petite brasserie,atelier de couture,supermarché,clinique,pharmacie)babonerwe ibibanza ahantu hatuwe na benshi hanyuma abari bahatuye bashakirwe ahandi ho gutura no guhinga hitaruye umujyi kugirango biteze imbere mu gihe mu mujyi rwagati bitwaga abanyabibazo.Ibice by’inganda biharirwe abashoramari bahanitse.Nizere ko igishushanyo mbonera cyateganyije izo facilities ahantu hose hatuwe
Bwanaminisitiri wubutegetsi bwigihugu muturenganure abacuruzi mukarere karusizi kubibazo dufite byabuze ubikemura tumaze imyakaitatu baranze yuko dutora umuyobozi uduhagarariye munamajyanama yakarere, ese meya abona ntaco tumaze twateza akarere imbere kwatanatwegera? byibuze na feredi we yaratwegeraga ibibazo byishi dufite tubura ubituvugira nibwo tuja gucururiza muri congo naho duhurira nibibazo byishi. Kuberayuko twanze uwo aduhatira kuberinyungu ze nico tuzira?
Mayor wacu arasubizanya ikinyabupfura nubuhanga, nta mugayo ariko yabyawe na MWARIMU ise yari mwalimu birumvikana ko atariguha abandi uburere nubumenyi ngo hanyuma Umukobwa we abibure, abajya barambagiza abayobozi bajye bita kutuntu twinshi kuko byose biba bifite icyo bitanga nkamakuru. Umwana wa Mwarimu, umwana wize Mw'Iseminari, Umuntu wabaye Umusirikare, Umuntu wize mu mashuri y'Ababikira. abantu bose mvuze usanga bafite qualites zihagije kugira ngo babe abayobozi beza ariko nanone nisegure ko atari ko bose baba abayobozi beza kuko exception ntizibura. Murakoze
Mayor rwose birabaje kubona umuhanda nka Sgeem -kimisange kuri pefa muri Kigali.
Ibishanga nk'ahari parc industriel bazabihingemo indabo zo kohereza hanze(exportatiions),byaha akazi abantu benshi,bigatuma n'umugi usa neza
ariko se twe Abaturage batuye mukagali ka Nyakabungo mumurenge wa Jali nta mazi , nta muriro , ntamashuri, nta poste de sante mbese twibaza niba dutuye mu rwanda rwa kigali bikaducanga. Nyabuna abagera i bukuru mutuvuganire. umwijima abacura barawitwaza bakatwiba
Uyu muyobozi arasubizanya ubushishozi.natwe nukuri dukennye umuhanda hano Murambi Gatenga Nyanza ya Kicukiro.kandi uyu muhanda wagira umumaro wagabanya embouttillage ya Kicukiro Centre kuko imodoka zijya Nyanza cg se Nyamata bawifashisha cyane bakareka kuzengura kicukiro centre.muzadukorere ubuvugizi pe
Mayor Chantal ni umuhanga cyane kandi agira ikinyabupfura. Nibatamuvangira azaba umuyobozi mwiza. Ibi ndabyizeye.
Mayor,bravo nkunda ukuntu usubizanya ubushishozi kandi ucisha bugufi biraboneka ko uri umuhanga rwose icyizere bakugiriye kirabaye ntibibeshye.Ndagukunda rwose
Umujyi wa Kigali nushyire ingufu mu kubaka umuhanda SGEEM-Cyumbati-Mumiduha bizongera ubuhahirane dore ko n'ubusanzwe wari muri priorities.
Meya urabona ko umwanya bamuhaye bamubonye mo ubushobozi mu bisobanura bye byose urabona ko abisubiza neza kandi adaciye kuruhande tumwifirije amahoro
1


text:
Muri Mutarama uyu mwaka nibwo Ishami ry’Ubuganga (Medicine and Surgery) n’irya Laboratwari (Medical Laboratory Technology) i Gitwe yahagaritswe na Minisiteri y’Uburezi nyuma y’aho ishuri rinaniriwe kuzuza ibyo ryari ryasabwe ngo amasomo atangwe neza.
Nyuma habaye inama yahuje Inama Nkuru y’Amashuri Makuru (HEC) n’abanyeshuri bo mu mashami yahagaritswe i Gitwe, bemeza ko abanyeshuri bazafashwa kubona andi mashuri yo kwigamo.
Hemejwe ko abanyeshuri bigaga mu Ishami ry’Ubuganga bakomereza muri Kaminuza y’u Rwanda (UR) kuko ariho hatangirwa aya amasomo gusa; abakurikirana ibijyanye na Laboratwari bemererwa gukomereza muri Kaminuza y’u Rwanda (UR), INES Ruhengeri, Kibogora Polytechnic na Catholic University of Rwanda.
Umwe mu bakoresha urubuga rwa Twitter uvuga ko ari umubyeyi warereraga i Gitwe, kuri uyu wa Gatandatu yandikiye Perezida Kagame abinyujije kuri urwo rubuga, avuga ko abana babo bari mu gihirahiro.
Uwo mubyeyi ugaragaza ko umwana we yigaga ubuganga i Gitwe yanditse ati “Twagize ikibazo abana bacu bigaga muri Kaminuza ya Gitwe ishami ry’ubuganga rirahagarikwa, ubuyobozi bubishinzwe butwizeza kubasubiza mu ishuri muri Kaminuza y’u Rwanda, ariko kugeza ubu turi mu gihirahiro. Turabatakambira mubyeyi w’igihugu ngo mudufashe abana basubire mu ishuri.”
Abanyeshuri 376 nibo bigaga mu ishami ry’ubuganga i Gitwe. Bose bagombaga gushakirwa imyanya muri Kaminuza y’u Rwanda kuko nta rindi shuri ribyigisha mu Rwanda.
Kaminuza y’u Rwanda ibicishije kuri Twitter, yatangaje ko iri gukora ibishoboka byose ngo abo banyeshuri babone imyanya n’ibikoresho byo kubigisha.
Yagize iti “UR irimo gukora ibishoboka byose ngo ibashe kwinjiza abanyeshuri ba Gitwe irebye ibyo bize n’uko babitsinze ngo imenye buri wese umwaka yajyamo n’ibyo yasubiramo.”
Yakomege igira iti “Turimo kandi gukorana n’abafatanyabikorwa bacu kugira ngo tumenye ibizakenerwa mu kwigisha abo banyeshuri. Aha twavuga nk’abarimu, laboratwari, ibitaro bazitorezamo n’ibindi.”
@PaulKagame Nyakubahwa mubyeyi w'u Rwanda, twagize icyibazo abana bacu bigaga muri kaminuza ya GITWE, Medicine 372, rirahagarikwa, ubuyobozi bubishinzwe butwizeza kuba subiza mu ishuli UR Campus, ariko kugeza nanubu turi mugihirahiro, turabatakambira mubyeyi w'Igihugu.
— Mark (@Mark86134071) March 29, 2019
Minisiteri y’Uburezi yavuze ko iri gukurikiranira hafi iki kibazo kandi ibizeza ko ifatanyije n’izindi nzego.
Umuyobozi wungirije ushinzwe iterambere rya Kaminuza muri Kaminuza y’u Rwanda, Dr Murigande Charles, yavuze ko bimwe mu byatumye kwemerera abo banyeshuri bitinda ari uko hari abatanditswe mu rugaga rw’abaganga n’abaganga b’amenyo mu Rwanda.
Ubusanzwe buri munyeshuri wiga ubuvuzi aba agomba kuba yanditswe muri urwo rugaga agahabwa na nimero kugira nasoza amasomo azabashe kwemererwa gukora uwo mwuga aho ariho hose.
Murigande yavuze ko bamwe muri abo banyeshuri batanditswe n’urugaga kuko badafite ibyangombwa bimerera kuba biga ubuvuzi.
Yavuze ko kugira ngo bemererwe na Kaminuza y’u Rwanda bizabasaba kubanza kwandikwa mu rugaga cyangwa bagahabwa umwihariko.
Murigande yanavuze ko hari abandi bigaga mu mwaka kane n’uwa Gatanu ariko batize amasomo akenewe yose, bizaba ngombwa ko basubizwa mu mwaka wa gatatu cyangwa HEC n’urugaga bakabaha umwihariko.
Yongeyeho ati “Mu buganga muri UR, kugira ngo wimuke usabwa kuba watsinze buri somo ku kigero kitari munsi 60 % mu gihe i Gitwe usabwa kuba watsinze bitari munsi ya 50 %, iki nacyo ni ikibazo tugomba gushaka uko dukemura.”
Umunyeshuri uhagarariye abigaga mu ishami ry’Ubuganga i Gitwe, Nzayisenga Amiel, yabwiye IGIHE ko ibyangombwa byose basabwaga na Kaminuza y’u Rwanda babitanze bagasabwa gutegereza mu gihe bigisesengurwa.
Nzayisenga yavuze ko bamenyeshejwe ko mu gihe bigaragaye ko hari amasomo batigishijwe i Gitwe kandi baragombaga kuyiga, bazashakirwa uko bayiga mbere yo gukomeza amasomo mu mwaka w’amashuri 2019/2020.
Nubwo abo banyeshuri bavuga ko bagifite impungenge kuko bataricara mu ishuri, ngo bafite n’icyizere bakurikije imbaraga ziri gushyirwamo.
Uyu munyeshuri yabwiye IGIHE ko bagenzi babo bigaga ibya Laboratwari bo batangiye kwiga nyuma y’icyumweru kimwe ishuri rihagaritswe kuko bari bafite amahitamo mu mashuri atandukanye yigisha iryo shami.
Murigande yavuze ko bari gukora ibishoboka byose ngo abanyeshuri bakirwe gusa ashimangira ko bisaba kwitonda.
Ati “Iyo baba ari abanyeshuri b’amateka cyangwa ubuvanganzo, twakabaye twarabakiriye kera. Nyamara ni abanyeshuri b’ubuganga, bazavura abanyarwanda rero tugomba kwizera ko umunsi bazaba basoje amasomo bazaba bafite ubushobozi buhagije bwo kuvura.”
Kaminuza y’u Rwanda ivuga ko kwakira abanyeshuri bigaga i Gitwe bizakuba kabiri umubare w’abiga ubuganga muri iyo Kaminuza ariyo mpamvu hakenewe imyiteguro ihagije.
Minisiteri y'Uburezi irakurikiranira hafi iki kibazo cy'abanyeshuri bigaga Medicine muri Gitwe, kandi irabizeza ko ifatanyishe n'izindi nzego nka HEC na RMDC abanyeshuri batangiye guhabwa "admissions" muri UR.
— Min Education Rwanda (@Rwanda_Edu) March 31, 2019


text:
Abakobwa bataha mu macumbi ari munsi ya katedarali ya Butare bahangayikishijwe n’abajura bahadutse basigaye babambura amasakoshi n’amatelefone, nimugoroba batashye
Ayo macumbi atahwamo n’abakobwa barenga 30, Bakora imirimo idatuma bose bataha kare. Ariko hari n’abavuga ko hari n’abamburwa hakibona nko mu ma saha ya Saa Kumi n’ebyiri n’igice.
Inzira banyuramo iyo bwije ntiba ibona. Uretse urumuri rukeya ruturuka mu mazu yo mu Rwunge rw’Amashuri rwa Butare (GSOB) n’andi ari ku nzira y’aho banyura,(...)
Abakobwa bataha mu macumbi ari munsi ya katedarali ya Butare bahangayikishijwe n’abajura bahadutse basigaye babambura amasakoshi n’amatelefone, nimugoroba batashye
Ayo macumbi atahwamo n’abakobwa barenga 30, Bakora imirimo idatuma bose bataha kare. Ariko hari n’abavuga ko hari n’abamburwa hakibona nko mu ma saha ya Saa Kumi n’ebyiri n’igice.
Inzira banyuramo iyo bwije ntiba ibona. Uretse urumuri rukeya ruturuka mu mazu yo mu Rwunge rw’Amashuri rwa Butare (GSOB) n’andi ari ku nzira y’aho banyura, nta rundi rumuri ruharangwa.
uturutse ku muhanda wa kaburimbo umuntu agenda nka metero 300 kugira ngo agree kuri ayo macumbi.
Odette Mukamunana autaha muri imwe muri aya mahome, avuga ko amaze kuhakubitanira n’abajura gatatu kose.
Agira ati “Ubwa mbere umujura yaranize, anyambura isakoshi na terefoni. Ubwa kabiri banshikuje teLefone yikubita hasi ariko ku bw’amahirwe ntibayitwaye. Ubwa gatatu banyambuye terefone barayitwara.”
Eugénie Uwamahoro na we utaha muri imwe muri aya mahome, avuga ko urebye abajura babambura ahanini baba babacunze bataha.
Ati “Twibwa n’ibirara biba bizenguruka mu mujyi. Umanuka kuri katedarari bakanyura iy’ubusamo bakagutega, bakagukubita bakanakwambura ibyo ufite.”
Ibi bituma hari abagira ubwoba, babona butangiye kwira bagatega moto.
Uwamahoro ati “iyo saa kumi n’ebyiri zageze umuntu agera imbere ya katedarari akibuka ko ashobora guhura n’abajura, agatega moto ikamuca 200Frw cyangwa 300Frw, nyamara aho umuntu ajya ari mu ntambwe ebyiri.”
Ngo nta gihe iki kibazo kitagaragajwe hagashyirwaho irondo, nyamara rikazwa gusa ari uko hagize uwamburwa, ubundi bikibagirana, nk’uko binemezwa n’umwe mu bazamu baba bari hafi aho.
Ati “Iyo hari umukobwa wambuwe mbona abakora irondo bagendagenda hano, ariko iyo hashize iminsi sinongera kubabona.
‘Nyamara nkanjye gutabara uwibwe ntibyanyorohera kuko akenshi atakira kure, kandi abajura bahita birukira mu mashyamba ari munsi y’amahome, abandi bakiruka bagana ku muhanda munini.”
Arsène Kabalisa, umunyamabanga nshingabikorwa w’Umurenge wa Ngoma ayo macumbi aherereyemo, avuga ko Leta yashyize amatara ku muhanda munini, ariko ko iki gice aba bakobwa banyuramo cyari gikwiye kumurikirwa n’ibigo bihegereye.
Ati “Katedarari isubijeho amatara, n’ahagana hepfo hagashyirwa andi, kandi n’abazamu bo muri kariya gace bagakorana, nta wakongera kuhahungabanira.”
Naho ku bijyanye n’irondo, Kabalisa avuga ko bagiye gutangira gukora ku buryo ryongera gushyirwamo ingufu.
Chief editor


text:
Gakenke : Polisi yafashe abana b’abanyeshuri barema isoko aho kwiga
Abashinzwe umutekano bakorera  mu Murenge wa Gakenke, Akarere ka Gakenke bazindukiye kuri uyu wa kabiri tariki ya 20/03/2012 mu mukwabu wo gufata abana b’abanyeshuri barema isoko rya Gakenke aho kujya ku ishuri.
Muri uwo mukwabu hafashwe abanyeshuri 60 na bamwe mu babyeyi bari kumwe n’abana babo bajya ku isoko. Ababyeyi bivugwa ko ari bo babangamira imyigire y’abana babo mu Karere ka Gakenke aho ku minsi y’isoko babasibya bakabikoza ibintu bajyana ku isoko.
Mu nama ababyeyi bagiranye n’Umuyobozi wungirije w’Akarere ushinzwe Imibereho Myiza y’Abaturage, Ntakirutimana Zephyrin, basabye imbabazi bemeza ko batazongera gutuma abana babo barema isoko. Ababyeyi bivugira ko bagiye no kugira uruhare mu guhamagarira bagenzi babo kureka umuco wo kuremesha abana isoko babeshya ko baza kwiga ikigoroba.
Umuyobozi w’Akarere wungirije yasabye ababyeyi kugira uruhare mu myigire myiza y’abana babo babashakira ibikoresho by’ishuri ndetse babarinda n’imirimo ya mu gitondo na nimugoroba ituma batabona umwanya wo gusubira mu masomo.
Igikorwa cyo gufata abana basiba ishuri bakiremara isoko kije nyuma y’uko bamwe mu barezi bagaragaje ko abana benshi bakunda gusiba ishuri ku minsi y’isoko bitewe n’ababyeyi babajyana ku isoko.


text:
Nyamagabe: Abayobozi basabwe kwita by’umwihariko ku basigajwe inyuma n’amateka
Abayobozi b’akarere ka Nyamagabe n’abashinzwe imibereho myiza y’abaturage mu mirenge basabwe kwita by’umwihariko ku basigajwe inyuma n’amateka babakangurira kwitabira gahunda More...
Rutsiro : Abasigajwe inyuma n’amateka bashyikirijwe Radiyo na Telefoni bemerewe na minisitiri w’ubutegetsi bw’igihugu
Abasigajwe inyuma n’amateka bitabiriye itorero i Nkumba bo mu karere ka Rutsiro ku wa kabiri tariki 04/06/2013 bashyikirijwe telefoni na radiyo bemerewe na nyakubahwa Minisitiri w’ubutegetsi bw’igihugu More...


text:
Kugirango ibibazo birangire, uruhare rwa nyirubwite rurakenewe –Murayire
Kuri uyu wa gatatu tariki ya 18 mutarama umuyobozi w’akarere ka Kirehe afatanyije na bamwe mu bakozi b’akarere bashinzwe kwakira ibibazo by’abaturage bakemuye ibibazo bimwe na bimwe by’abaturage, umuyobozi aboneraho kubasaba kujya bagerageza kugira uruhare mu ikemurwa ry’ibibazo byabo.
Nkuko umuyobozi w’akarere ka Kirehe, Murayiye Protais abivuga, ngo uyu ni umwanya baba bafashe wo gukemura ibibazo abaturage bafite , ibibazo byagarutsweho ni iby’ingurane z’ubutaka bw’ahanyujijwe umuhanda ubwo hakatwaga ibibanza biberanye n’umugi muri 2010 kugeza ubu bakaba bari batarayabona.
ibi ariko ngo byatewe n’uko ibibanza 510 byakaswe ngo bizagurishwe, kugeza ubu bitigeze bigurwa. Cyakora ngo bafite icyizere cy’uko bizagura cyane nyuma yo kuhashyira amashanyarazi.
Umuyobozi w’akarere avuga ko kuba baranyujijemo imihanda, byari mu rwego rwo guha ibibanza agaciro dore ko hanyuzwagamo umuhanda bagakata n’ibibanza kandi bigakomeza kuba ibyabo baturage,
uyu muyobozi yabijeje ko mu gihe kitarenze amezi abiri iki kibazo bazaba bagikemuye aho ubuyobozi bw’akarere bugiye gushaka uburyo abaturage bakwishyurwa vuba.
Amafaranga yishyuzwa n’abaturage agera kuri miliyoni 9 bari barabariwe mu gihe hakatwaga ibibanza, hanatunganywa umuhanda muri ibyo bibanza mu rwego rwo gukora umugi ufite gahunda nta kajagari karangwamo.


text:
Umuramyi Assiel Mugabe agiye gukora igitaramo gikomeye yise ‘Overseas Worship Experience’
, 1 week ago
Umuhanzi w’indirimbo zo kuramya no guhimbaza Imana Assiel Mugabe afatanije n’Itorero rye rya Methodiste ari gutegura igitaramo gikomeye yise “OVERSEAS WORSHIP EXPERIENCE” kizaberamo ukuramya kuzuye.
Iki gitaramo kizabera mu rusengero rwa Methodiste Kicukiro ku muhanda ugana Bralirwa, tariki ya 22 Nzeri 2019.
Mu kiganiro yagiranye na IYOBOKAMANA, Assiel Mugabe yavuze ko iki gitaramo gifite intego yo kuramya kurenga imipaka.
Avuga ko yateguye iki gitaramo kugira ngo arusheho gukorana n’itorero rye mu kongerera ubushobozi amakorali n’indi mitwe y’abaririmbyi mu mwimerere wa buri tsinda, kugirango umurimo bakora barusheho kuwusanisha n’intego nyamukuru z’ivugabutumwa ry’itorero Methodiste Libre mu Rwanda.
Iki gitaramo gifite umwihariko kuko kizaba kigabanijemo ibyiciro bibiri. Icyiciro cya mbere kizaba kigizwe n’amahugurwa y’abaririmbyi bagera kuri 50 bahagarariye abandi muri conference ya Kigali azaba ku itariki ya 21 Nzeri 2019.
Icyiciro cya kabiri kizaba ari igitaramo gikomeye cyo kuramya no guhimbaza kizaba ku itariki ya 22 Nzeri 2019 guhera saa munani z’amanywa mu rusengero rwa Methodiste Kicukiro.
Iki gitaramo kizitabirwa n’amakorali 6 yatoranijwe yo mu itorero Methodiste Libre Conference ya Kigali.
Iki gitaramo kandi kizaririmbwamo n’itsinda ry’abaramyi (Randy& Sandy) bazaturuka muri Leta Zunze Ubumwe z’Amerika aho bazanafatanya na Assiel kuririmba indirimbo zitandukanye.
Umuramyi Assiel Mugabe yateguje abantu igitaramo cyiza cyane
Ibyiringiro Choir nayo izaririmba
Narada choir EMLR Kicukiro
RANDY& SANDY Free Methodist / USA


text:
Burya kubaka haba igihe bigoye ntawe utabizi, n’uzavuga ko iwe bihora bimeze neza, byose abyumvikanaho n’uwo bashakanye, buri kanya bagahuza, buri munota, buri saha bakizihirwa, azaba abeshye, ahubwo ni ukumwirinda, afite akabazo. Hari igihe mutumvikanye ariko kwihanganirana birakwiye kandi mukabitoza n’abana banyu.
Mu ndirimbo zose, abaririmbyi bacu baba baririmbye urukundo rw’abantu babiri, dore nka Habibi ya The Ben, cyangwa se na Burinde Bucya ya Meddy, yewe n’abari bararuririmba nko muri Ko Nashize ya Knowless n’izindi nyinshi. Njye biranshimisha kuko mba mbona baba baririmba urukundo ruhebuje, byanafasha n’abakundana kubwirana amagambo meza. Kurakaranya nabyo bibaho ariko iyo urugo rwanyu rukomeye, birashira, mukababarirana mukongera mukiyunga, ubuzima bugakomeza.
Ingo zirimo ubwumvikane buke nazo zibaho, kandi nta waziseka, kuko burya urugo rwiza umuntu ararukorera ariko akanaruhabwa n’Imana. Abubatse nabi hari igihe usanze barakoze uko bashoboye ngo bikunde ariko bikanga, nta wabarenganya cyangwa se ngo abaseke. Ariko igihe ibintu bibihira, bikanasharira ni iyo umugabo afashe ingeso yo kuzajya ahohotera umugore we. Akamusunika, akamuha inshyi, akamudihisha inkoni, byose bivanze n’umujinya. Akaba yanamuvuna erega. Bitihi se akanamwica bagahamba.
Gukubita umugore nta gihugu bigira. Bibaho ku isi hose. Nta n’umuntu ushobora kwemeza ko bijyana n’ubukire cyangwa se ubukene. Inzego zose z’abantu aho bava bakagera zirimo iri shyano, rikwiye kwamaganwa.
Gukubita umugore ni amahano kandi birica. Iyo bitishe umubiri, bimwica mu mutwe no mu mutima, ntabe agishoboye kurera abana be neza. Kandi abana babona umubyeyi wabo ahohoterwa, barahahamuka. Ku buryo bishobora kubandindiza mu buzima, bakihurira mu biyobyabwenge, inzoga, amashuri akaba yabananira, nabo kandi bakazahohotera abo bashatse kubera uburakari bwinshi n’agahinda bavanye mu ihohoterwa rya ba nyina. Murumva rero ko iki kibazo gikomeye.
Guhohotera abategarugori ni icyaha kiremereye kandi gikwiye guhagurukirwa kuko hari abagabo basigaye barabigize idini, byaba mu Rwanda cg se muri diaspora y’abanyarwanda, n’ahandi hose ku isi. Erega bakanabyigamba. Hari n’abadatinya kubikorera mu ruhame, mwaba mwasohotse mwifashe neza mukabona umuntu akuruye imisatsi y’umudamu bazanye atangiye kumukubita. Aba bagabo bakwiye guhabwa akato gakomeye kandi bagahanwa by’intangarugero n’amategeko y’ibihugu babamo.
Abagore ni ibiremwamuntu ntabwo ari ibishyimbo bahura. Guhohotera umutegarugori waba waramukoye cyangwa se waramuteruye ni ubuhemu bukabije. Kandi n’umugabo ukubita aba yigirira nabi, erega. None kwikubitira umugore wawe, wakubyariye abana, uba wumva utari kwihemukira koko?
Rwose mureke tubyamagane kuko bino bintu biraduhombya cyane. Umugore utagiye ku kazi kubera ko yakubiswe ubwo si igihugu kiba gihombye? Abana batiga neza kubera imirwano ya buri munsi bazigeza ku ki kizima? Ni ikihe gihugu cyangwa urugo kw’isi muzi abagore bakandamijwe kandi bakubitwa ariko mukabona gitera imbere? Ababakubita, babadiha hari ubahembera ako kazi koko mwo kabyara mwe? Birababaje cyane.
Ni ayahe makosa atuma abo bategarugori bakubitwa? Abagabo bamwe bati baba baduciye inyuma. Hari igihe atari byo ariko kubera abo bagabo bafuha cyane, bakabona umugore abaca inyuma. Ubu ni uburwayi. Mu gihe bibaye byo koko, aho kubakubita, bakagombye kubaganiriza, bakababwira agahinda n’impungenge zabo, kandi byaba bishoboka abo badamu basabye imbabazi, bakazihabwa. Mugihe batazihawe, noneho aho kurwana, abagabo nibashake ubutane, nta nduru rwose. Erega inkoni ivuna igufa ntivura ingeso. Niba aguca inyuma kumukubita ntibivuga ko atazabyongera nakira inkoni. Ahubwo wowe bizatuma ufungwa unasebe muri bagenzi bawe. Abandi bagabo bahohotera abagore babo baba bavuga ko baba babasuzuguye, ese bo babereka ko babubaha babakubita?
Iyo umugore acecetse agacisha make, kuko yakubiswe, hari abibeshya ko ubwo ngo aba yasubiye ku murongo yubashye. Oya, ntabwo aba yubashye ahubwo aba afite ubwoba bwo kuzongera guhohoterwa, bikamuviramo ubumuga cyangwa se gupfa, agasiga impfubyi aho. Hari n’igihe aba yitwitiye atinya ko umwana yavamo, cyangwa se inda ye ikavamo atari yanavuga ko yasamye akuma akaba nk’igiti kubera agahinda. Iyo ntaho afite ajya, abona no hanze batamwumva cyangwa se yajya mu bukene bukabije aramutse agiye, ahitamo kwicecekera. Ariko mu mutima we aba afite intimba ikomeye cyane. Ibi nta kundi umuntu yabyita uretse gupfa uhagaze.
Njye sinakuriye mu Rwanda, n’ubu ni ubwa mbere nanditse ikinyarwanda kingana gutya mu buzima bwanjye. Ariko nibarize wenda hari abansubiza. Umuco nyarwanda ubundi wemera ko umugore bamukubita ? Ko umukwa bakubwira ko yatese yatonnye, bakakwihanangiriza bakubwira ko ari Muzirankoni, igihe cyagera bakaguhekera, bakazagaruka kumutwikurura kugira ngo ajye mu mirimo, ni ryari bakora umuhango wo kwemerera umugabo we kumukubita ? Ni ryari ? Ese ubundi ko amategeko abibuza, kandi akaba arusha amabuye kuremera, kuki abagabo bamwe babikomeza ?
Hari n’aho ngera nkababara kurushaho, iyo numvise abantu bamwe bavuga ngo umugore wa Kanaka akwiriye gukubitwa kuko yananiranye. Bakabyemeza cyane, bati ahubwo umugabo arihangana, aba yaratangiye kera. Mbega gutererana umuntu uri mu gihirahiro! Ariko twabaye dute ko mbona dusa n’abibagirwa vuba? Koko igihe gishize ni kinini cyane ngo twibagirwe bya bihe amahanga yadutereranye, abana bacu, ababyeyi bacu, bose baragenda bicwa rubozo, none umugore w‘umuturanyi, w’inshuti cyangwa se umuvandimwe, aratabaza kuko ahohoterwa, bakanga kumutabara ngo ni amakosa ye? Cyangwa se bakamugira inama yo kuguma muri ayo makimbirane atarangira ? Umugabo bakamworohera ngo rwose ni umuntu mwiza, abiterwa n’inzoga, aho kumugira inama yo kuzigabanya cyangwa se kuzireka. Njye ndareba ngasanga abantu bavuga gutyo baba barimo gushyigikira icyaha gihanwa n’amategeko, kandi baba batiza imbaraga abagabo bahohotera abagore babo. Hari n’abavuga ngo Ni Ko Zubakwa, nta mugabo udakubita. Ibi si byo na mba, murumva ko wenda abavuga gutya nabo baba baravuye mu ngo zibamo iri shyano bakagira ngo ni ko bimeze hose. Si ko zubakwa rwose, Ni Ko Zisenyuka ahubwo. Nta muntu wubakira mu nkoni. Abategarugori twateye imbere rwose, nta kudupfunda mu nguni, no mu bwoba. Dukeneye kubaho no kwibeshaho neza, kurerera abana bacu mu mahoro no mu mutekano.
Mwebwe muhohotera abadamu banyu, igihugu nikibahane, mugitesha ishema, muracyononera abategarugori, muracyononera abana biga violence mu ngo zanyu, muracyononera umutungo, rwose ntikibabere, ntaho iyo ngeso yo guhohotera abagore izakigeza. Erega munamenye ko mutesha n’ishema bagenzi banyu badufashe neza, muranabatera icyugazi. Dore buri kanya muba mwahise mu binyamakuru ngo mwakubise, mwakomerekeje, mwishe kandi uwakoze iyo bwabaga akagurira agatenge madamu son épouse, nta n’umuvuga. Dukeneye kumva inkuru zitwubaka n’izidushimisha, twarahahamutse bihagije.
Abagabo barushye babaho, rwose simbihakana, ariko iyo barushye bafite umutima wa kimuntu, bararira niyo yatemba ajya mu nda, cyangwa se bakitotomba ariko ntibakubita. Kandi rwose barababaje, rwose nabo tubatekereze abagore si twe tuba indushyi twenyine. Njye numva ibibazo byagombye gushakirwa umuti mu bwubahane bw’abashakanye bombi, kuko kwahukira umutegarugori ukamuhohotera ntabwo ari muti, ahubwo noneho ibintu birazamba.
Mbere yo gusoza mureke dusubize gato amaso inyuma: Ibintu byose twanyuzemo, iyo abari n’abategarugori tutagira umutima wizera, ubabarira wihangana, tukongera tukabyara, tukongera tukarera, twizera ko ejo hazaza hazaba hari heza ku bana bacu, igihugu ntikiba cyarabaye itongo? Yemwe bagabo dukunda, ese namwe iyo mutongera kugira ikizere cy’ejo hazaza mukajya gusaba, mugakwa mukubaka, mukabyara mukarera u Rwanda ntirwari gusibama? Mwadutije imbaraga mukatubwirira bagenzi banyu bahohotera abadamu babo ko bari kutwicira gahunda yacu yo kubaho neza? Umuntu yava mu masasu ajya mu nkoni, koko ? Rwose mubatubwirire bivuze, abashaka ko tubasengera dore amavi yacu ni ako kanya turayashyira hasi dusabe Imana ibavane mu bishuko bibatera ubwo buhemu. Nibanangira mu makosa yabo mubahe akato rwose nta mpamvu y’izi ntambara, izo twarwanye zirahagije. Babyeyi, Nshuti n’Abavandimwe b’abategarugori bahohoterwa, mwe kubatererana, rwose mubegere, mubatabare byihutirwa, mubavane mu gihirahiro, basubire ibumuntu kuko baba mu gahinda gakomeye. Bategarugori muhohoterwa namwe mwegere bagenzi banyu mubabwire iyo ntimba ibari ku mutima babashe kubafasha.
Nshoje mbona nta mpamvu n’imwe ifatika yo guhohotera abategarugori, nta n’aho bizatugeza, ahubwo twese hamwe tubihagurikire tubyamagane.
Zaha Boo
Source photo


text:
Nimwiza Megnan Miss Rwanda 2019 yibukije abantu ko kujya mu mihango atari ikibazo,ahubwo ari ubuzima bwiza. Ni mu muhango hizihizwaga umunsi mpuzamahanga wo kwita ku isuku mu gihe cy’imihango, ku rwego rw’igihugu ukaba warabereye mu Karere ka Ngoma.
Miss Rwanda Nimwiza Meghan mu magambo ye yagize ati:“Kujya mu mihango ni agace kagize ubuzima bwacu. Ndetse nta n’igikuba kiba cyacitse. Ni icyerekana ko umukobwa ari muzima. Ntabwo twagakwiye guterwa isoni n’ubuzima bwacu. Kujya mu mihango ntabwo ari ukugira ikibazo, ahubwo icyaba ikibazo ni ukugeza igihe ujya mu mihango, utaramenya ibyo ari byo. Ibi ariko byagakwiye gutera isoni ababyeyi n’abarezi, baba batarasobanuriye abana ibijyanye n’ubuzima bw’imyororokere.”
Miss Nimwiza yakomeje avuga ko ntaho umukobwa uri mu mihango aba atandukaniye n’uko aba ameze mu buzima bwe bwa buri munsi, kuburyo umuntu yamureba agahita avuga ngo, kanaka ari mu mihango.
Yakomeje agira ati: “ Hari umukobwa uba yumva atajya ku ishuri cyangwa ngo akomeze imirimo ye ya buri munsi ngo ni uko ari mu mihango! Ubuse aha twicaye twese ninde ushobora kureba ukavuga ngo: “ Uyu ari mu mihango?” Nanjye aha mpagaze ntushobora kundeba ngo uvuge ngo nyirimo cyangwa sinyirimo!”
Umuyobozi w’Akarere ka Ngoma Nambaje Aphrodis nawe yagarutse ku insanganyamatsiko y’uyu munsi yagiraga iti”Ni igihe cyo gukora”(It’s time of Action) aho yongeye kwibutsa abana b’abakobwa ko badakwiye guterwa ipfunwe n’igihe cyabo cy’ubuzima , kuko umukobwa n’umugore muzima arangwa n’igihe runaka cye kigera akabona imihango.
Ihogoza Sandrine-Celebzmagazine.com
Bana natwe tugususurutse umenye


text:
Isimbi
14.ISIMBI FAMILY MEMBERS: 2011
ABARANGIZA: 2011
leave your comments
Kristu Yezu akuzwe bavandimwe muri Famille ISIMBI muraho murakomeye nizere ko muri amahoro amasomo aragenda? mufatanye mufatane munda kandi mutwaze gitwari nk'amasimbi. Amahoro ya Nyagasani akomeze abarange hagati yanyu ndetse n'ababagana bose mubereke ko AMASIMBI "Always smart". Bye Uwanyu Iteka TWIZERE James
———
Muraho mwa mfura mwe! Ndibaza ko Nyagasani akibarindiye mubuntu bwe kandi mujye mukomeza kumwiringira abahe always kuba smart as nkuko twabyiyemeje nkintego twihaye kuba smart mumutwe, kumubiri no kuri roho.
Ndabasuhuje kandi nanjye mukomeze munsabire kuri Nyagasani ampe kuba Isimbi nyaryo.
———
Muraho mfura nziza zizizra ikizizi? Mukomere muri ibi bihe twibuka kunshuro ya 20 abacu badusize bazira uko Nyagasani yabahanze twihangana.
———
———
———
babyeyi,abastagaire dufite carence muri affection twaratwawe, twabuze murugo kwitetero but tubijeje kuyikora neza,no kubaginisha mu august (defence)be ready
———
———
Mwitwihisha ngo mukabye.Ubwo se abantu bose babasaba ko mwabereka isura yanyu mukomeje kubima kweri?
———
———


text:
Abanyabugeni bo mu murenge wa Gishamvu mu karere ka Huye, mu Ntara y’amajyepfo atangaza ko kutabasha kwicururiza ibyo bakora, bituma uruhare bagira mu kwimakaza umuco nyarwanda rutamenyekana.
Abanyabugeni b’i Gishamvu bakorera muri koperative Duterimbere Arts Gishamvu igizwe n’abanyamuryango 42, bafite impano bakomora ku basekuruza babo, yo gukora ibikoresho byo mu giti byakoreshwaga mu Rwanda rwo hambere kuri ubu bikoreshwa mu mihango ishingiye ku muco. Bakora inkoni, imbehe, inkongoro, intebe za Kinyarwanda n’andi mashusho atandukanye y’inyamanswa cyangwa abantu.
Ntakiyimana Laurent umaze imyaka 40 akora ibihangano bitandukanye, avuga ko aho bakorera muri Gishamvu nta soko ry’ibikorwa bya bo rihari kuko nta baturage babikenera. Kugira ngo bigurwe biba ngombwa ko biyambaza abacuruzi bo mu mijyi ya Kigali na Huye akaba aribo babirangura bakabyicururiza. Akomeza avuga ko abo babicuruza babikuramo inyungu ibateza imbere kurusha ababa babikoze. Aragira, ati “tugira ikibazo cy’abo babicuruza babyiyitirira, bakajya hirya no hino ku migabane itandukanye. Ndetse bikanabatunga cyane kurusha uko twebwe tubikora bidutunze”.
Byiringiro Callixte, umuyobozi wa Koperative, asanga icyo kibazo cyacyemuka ari uko koperative ibashije kwicururiza ibikorwa bya yo, akaba asaba Leta n’abafatanyabikorwa kubibafashamo kugirango ibyo bakora bijyanye n’umuco bigaragarire buri wese. Ati “ turamutse dufite ubushobozi bwo kugira ahantu mu mujyi ducururiza, twabona umusaruro kurushaho.( …) inzego z’ubuyobozi zitubaye hafi zikadufasha, twakora ingendoshuri tukitabira n’amamurikagurisha, natwe tukamenyekana”.
Umuyobozi w’akarere ka Huye, Sebutege Ange agira inama aba banyabugeni, kwandikisha nk’umutungo bwite ibikorwa bya bo by’umwimerere mu Kigo cy’igihugu gishinzwe iterambere, RDB kugira ngo abandi bantu batabyiyitirira. Uyu muyobozi kandi ahamagarira abanyabugeni b’i Gishamvu, kuza kumurika ibikorwa bya bo mu nzu yagenewe kumurika ibikorwa by’abaturage iri mu mujyi wa Huye kuko ari ubuntu; akanabashishikariza kwitabira amamurikagurisha atandukanye.
Kibibi Jean De Dieu, umuyobozi w’Ihuriro ry’abahanzi b’abanyabugeni ku rwego rw’igihugu, atangaza ko hari ibikorwa bamwe mu bahanzi bita ibyabo kandi ari iby’abandi basubiyemo. Ati “iyo urebye usanga ibyo bakoze ari byo basigiwe na sekuru, abavandimwe ba bo, ndetse bikorwa n’ahandi. Iyo ugiye mu Itegeko rirengera umutungo bwite w’ubwenge, usanga atari ibyabo. Igihangano cy’umwimerere nicyo cyandikishwa muri RDB”.
Ibikorwa by’ubugeni biri mu birengerwa n’Itegeko no 31/2009 ryo kuwa 26/10/2009 rigamije kurengera umutungo bwite mu by’ubwenge, mu ngingo ya kane, igika cya kabiri. Igihangano cyemewe kwandikishwa nk’umutungo kikaba kigomba kuba ari umwihariko wa nyiracyo.
Uwiringira Marie Josee


text:
Minisitiri w’umuco na Siporo, Protais Mitali, kuri uyu wa Kane, yavuze ijambo ahamya neza ko abavuga ko barwanya Leta y’u Rwanda nta ngufu bafite, ariko ko Abanyarwanda batagomba kwirarara.
Minisitiri Mitari yagaragaje uko abona abavuga ko barwanya ubutegetsi buriho ku munsi wa 22 w’ igikorwa cyo kuzengurutsa urumuri rw’icyizere mu turere tugize u Rwanda, tariki ya 13 Werurwe mu karere ka Gatsibo, mu cyahoze ariko komine Murambi. Muri aka gace hazwiho kuba harabereye kwica Abatutsi benshi bigizwemo uruhare n’uwari Burugumesitiri w’iyi Komine, Gatete Jean Baptiste.
Mitari yibukije Abanyarwanda ko bagomba kwishimira ibyo bamaze kugeraho nyuma y’imyaka 20 u Rwanda rumaze ruvuye muri Jenoside, ariko ntibabure kwirinda abarwanya Leta, ahamya ko nta ngufu bafite uretse “gusaza imigeri”.
Mitali yagize ati “Uwavuga ko barimo gusaza imigeri ntabwo yaba abeshye, ariko iyo umuntu asaza imigeri, ashobora kugutera ivumbi cyangwa icyondo kubera ya migeri arimo asaza, ndagira ngo icyo cyondo, iryo vumbi n’amasarabwayi byaturuka muri iyo migeri basaza, twirinde ko yagira uwo yanduza cyangwa yakomeretsa, muri make yagira uwo itera icyasha.”
Yakomeje agira ati “Ndavuga ibi kuko hari amagambo menshi ngenda numva y’abari hanze, murabazi ko batari na kure bo muri FDLR, abo mu mashyaka akorera hanze biyemeje gukorana n’amashyaka arwanya igihugu, n’abandi bagira ibyo bavuga, bashaka kugaragaza ko hari urukundo bafitiye Abanyarwanda, ndagira ngo mbabwire ko abo bantu nta rukundo na mba, nongere mvuge ngo na mba, bariya ni inda zabo mbi, ni imigambi mibisha tugomba kwamaganira kure
, ni ukuvuga ko tugomba kwirinda ko batuvangira, tugomba kumenya kureba aho igihugu kigana, iterambere gishaka guha Abanyarwanda abashaka kubayobya ntitubumve.”
Ubuhamya butangwa kuri Jenoside ni ubwo kwitondera
Nk’uko muri iki gikorwa cyo kuzengurutsa urumuri mu gihugu, bamwe mu bakoze Jenoside yakorewe Abatutsi mu Rwanda bireze bakemera icyaha bahabwa umwanya bagatanga ubuhamya, uwitwa Kadubiri wo mu Murenge wa Kiziguro ubwo yatangiraga gutanga ubuhamya ntibwarangiye kuko ubuyobozi bwavuze ko byari bitangiye guteza ikibazo kuri bamwe, ahita ahagarikwa ako kanya.
Kadubiri ubwo yavugaga ko ari mu bishe imbaga y’Abatutsi bari bahungiye kuri Kiliziya ya Kiziguro, abandi bakajugunywa mu rwobo ari bazima, Minisitiri Mitali yavuze ko iri jambo rigomba guhagarara kuko ryari ritangiye gutera agahinda abati bake, aha akaba ari naho yanavuze ko abategura abatanga ubuhamya kujya babyitondera.
Yagize ati “Gutanga ubuhamya bigomba kwitonderwa, ubuhamya ni bwiza turanabushigikiye kuko bamwe baticwaga berekana uko icyo gikorwa cyagenze, ariko noneho bakanagaragaza uko nyuma ya Jenoside habaye gahunda yo kongera kubanisha Abanyarwanda no kongera kwiyubaka, niba ari naho Kadubiri yari bugere, ariko yatangiranye ubukana bukomeye cyane ku buryo bamwe bari batangiye kumererwa nabi, niyo mpamvu twamuhagaritse wabonaga abantu batangiye guhungabana cyane, iyo abantu batanga ubuhamya cyane cyane mu ruhame ni ngombwa ko abantu bajya babyitwararika.”
Abanyarwanda bagomba kurwanira amahoro
Mitali yongeye kuvuga ko nyuma y’aho Umukuru w’Igihugu Paul Kagame avugiye ko aho bizaba ngombwa yiteguye guhanganira Abanyarwanda, nabo ntibakwiye kumva iyi ntero ngo baterere iyo, bagomba kumufasha.
Yagize ati “Aho bibaye ngombwa tugomba kuzafasha Perezida guhanganira amahoro y’u Rwanda, uko niko tuzaba twikirije intero ye, guhangana kwiza ni ugufasha Umukuru w’igihugu ku byo yababwiye, kandi mukanibuka gahunda ya Ndi umunyarwanda, nta mahitamo dufite uretse kuyimakaza, nituyigira iyacu nta kababuza ko tuzivana mu bibazo twaciyemo.”
Yakomeje avuga ko hatabura gushimirwa ingabo zahose ari iza FPR-Inkotanyi, ziyobowe na Perezida Kagame zashoboye kuvana igihugu mu icuraburindi, anasaba buri mu Nyarwanda kwegera uwarokotse Jenoside akamufasha kwivana mu bibazo byabo byihariye.
Uyu muhango wo kwakira urumuri rutazima wabereye kuri kiliziya ya Kizuguro, hamwe mu haguye imbaga y’Abatutsi batari bake, tariki ya 11 Mata 1994.
Mitali yashimangiye ko nyuma y’imyaka 20 habaye Jenoside, kugeza ubu buri munyarwanda abona aho igihugu kigeze cyiteza imbere, ashimangira ko na mbere iyo abayobozi bataza gutegura Jenoside ntiyari kuba.
IGIHE


text:
Mu bukangurambaga bugamije gukangurira abanyarwanda gukumira no kwamagana ihohoterwa rikorerwa abana cyane cyane rishingiye ku gitsina , kuri uyu wa Kane tariki ya 24 Mutarama 2019, urubyiruko rwo mu karere ka Ngoma rwiganjemo abanyeshuri biga mu mashuri abanza n’ayisumbuye basabwe kugira uruhare ruziguye mu gukumira no kurwanya ihohoterwa rikorerwa abana cyane cyane kutemera no kudahishira abasambanya abana.
Kirenga Providence, umuyobozi wungirije ushinzwe imibereho myiza y’abaturage mu Karere ka Ngoma yibukije abanyeshuri ko u Rwanda rwifuza urubyiruko rwifitiye icyizere, kandi rwiyubaha. Agira ati “ Mwe banyeshuri ni mwe dutezeho aheza igihugu cyacu cyifuza kugana. Ntabwo mwahagera mutiyubatse mukiri bato. Mu kwiyubaka mugomba kwirinda ubashuka, ndetse nubatwara mu bidashobotse. Ntimukwiye kwemera ababashuka bakabasambanya, ntimukiwye guhishira usambanya bagenzi banyu. Abo ni abanzi b’igihugu. Twige twese kubamagana. Niba hari uwo ubonye ubimenyeshe ababyeyi n’inzego zitandukanye. “
Nirere Madeleine Perezida wa Komisiyo y’igihugu y’uburenganzira bwa Muntu mu Rwanda avuga ko ubusanzwe uburenganzira bw’Umwana buri mu nshingano ya buri munyarwanda wese,bityo kurinda umwana gusambanya ari umukoro ababyeyi badakwiye guterea hirya bakibuka ko uruhare rwabo rushobora kuroha igihugu mu bibazo. Yagize ati” benshi bibeshya ku burenganzira bw’umwana. Iyo tuvuze gusambanywa ku mwana cg se gumuhohotera benshi ntibabishyikira ngo bibuke ko ibyo ugomba guha umwana byose ugamije kumushuka cyangwa kumuhenda ubwenge ari icyaha.”
Akomeza avuga ko Ababyeyi aribo ba mbere bakwiye kubanza kurinda abana, buri wese aho ari akaba yaterwa inkeke n’impano abana bahabwa kuko kenshi zibakurura ugasanga kwigarura birabagore. Abandi ugasanga bahishirwa n’ababyeyi ngo batiteranya.
Ubukangurambanya komisiyo y’igihugu y’uburenganzira bwa muntu ifatanyije n’Umurage Communication for development binyuze mu bakinnyi b’ikinamico Umurage bari mu bukangurambaga bugamije gukangurira abanyarwanda guharanira kurrandura ihohoterwa rikorerwa abana cyane cyane irishingiye ku Gitsina. Mu karere ka Ngoma iki gikorwa kikaba cyarabereye kuri Stade Cyasemakamba kuri uyu wa Gatanu igikorwa kikaba cyakomereje ku Ruhuha mu karere ka Bugesera.


text:
Kucyumweru, 24 Gashyantare 2019 12:39:57 +0100
Ku izina ry’Imana Data na Mwana na Roho Mutagatifu, amina.
Ngwino Roho Mutagatifu usanganye imitima y’abakwemera bagukunda, ohereza Roho wawe byose bibe bishya n’isi izabonereho guhinduka, dusabe, Mana wamenyesheje abakwemera Roho Mutagatifu turagusaba kubwirizwa nawe, gukunda ibitunganye no kunogerwa nawe iteka, kubwa Yezu Kristu Umwami wacu. Amina.
Isengesho ryo kwicuza ibyaha: Nyagasani ibyaha nakugiriye byose ndabyanze kuko binteranya nawe, bikadutandukanya ari wowe untunze ukandengera iteka kandi ndabyangira ko byicishije Yezu Kristu umwana wawe ukunda, Dawe ubinkize sinshaka kubisubira, ndashaka kuba uwawe, amina.
Indirimbo
Habwa impundu Mariya nyina wa Jambo
Wowe wabyaye umutabazi ari we Yezu Kristu
Ubwacu Mariya ntacyo tubasha
Kandi iyi si igeze aharenga uyitabare bwangu
Tega amatwi wumve ibyo tukubwira Mawe
Iteka uzajye utuba hafi tube mu kwaha kwawe
B.M. : Uraho mwana wanjye ukomeje kwihanganira ibigeragezo byose uhura nabyo
BY. : Uraho Mama.
B.M. : Mwana wanjye umeze ute ?
BY. : Mama, meze neza gahoro imibabaro ni myinshi mu mubiri wanjye kandi ingendo zikomeje kuba nyinshi.
B.M. : Mwana wanjye ihangane ukomeze utwaze kandi uzabitsinda. Wihangane kandi ntacyo utabwiwe kandi igihe kirageze, kirageze mwana wanjye, wicika intege ndi kumwe nawe. Jye n’umwana wanjye tukuri iruhande.
Mwana wanjye ongera unsuhurize abana banjye bose, ari abo muri kumwe ari n’abandi bari hirya no hino ku isi hirya no hino aho batataniye, uti nimugire amahoro, mugire amahoro urukundo rwanjye rubasakaremo.
Bana banjye mukomere ku rugamba, mukomere ku rugamba kuko ishyamba si ryeru. Bana banjye, mbasubiriremo ishyamba si ryeru. Uwumva yumve cya gihe nababwiye kirageze, kirageze ufite amaso yo kureba narebe, narebe kuko ntacyo navuze kitagomba kuzuzwa.
Bana banjye, nongere mbasubiriremo, ntabwo mbwira u Rwanda gusa, ndabwira abana banjye aho bari hirya no hino, ngo nimukomere, nimukomere ariko mupfukame cyane musabire igihugu cyanyu ndetse namwe kandi mwisabire cyane musaba no gutaha kuko igihe kirageze. Bana banjye, ntacyo ntavuze, nongere nsubiremo kitagomba kuzuzwa. Erega bana banjye, unkunda akankomeraho jye n’umwana wanjye nawe tumukomeyeho.
Mwana wanjye ongera ubambwirire uti imvura y’amahindu nababwiye igiye kubanyagira kandi iraje, ije ari simusiga, murumve namwe iyo mvura nkomeza kubabwira iyo ariyo. Nakomeje kubabwira bamwe mwanga kumva, mwanze kumva, nongere mbasubiriremo umwana wanze kumvira se na nyina yumvira ijeri. Mbibabwire : Umuvumvu yagitse umuzinga usarurwa n’abandi.
Bana banjye bamwe mu bana banjye bashize, bari gushirira mu buroko, abandi bakomeje guhunga ari mwe bahunga mwebwe bayobozi bakuru. Nongere mbasubiriremo, nababwiye byinshi, mbabwira kunamura icumu muranga ahubwo bisa nkaho nababwiye ngo nimukomereze aho, nyamara ntimugire ngo simbibona, nta gikorerwa muri kino gihugu ntabona. Murohereza abana bamwe hirya no hino ngo ni intasi, murabohereza, ntacyo muteze kugeraho na kimwe kuko igihe cyanyu cyarashize, kiranageze, kirageze mubimenye, mubimenye, mubimenye, kirageze, uwumva yumve. Nongere mbasubiriremo, mwateguye byinshi mukomeje gutegura byinshi, murabitegura murabitegura nyamara birabapfana. Murategura intambara hirya no hino, hirya no hino ngo mufite abasirikare benshi n’abandi bari abasirikari, barahari rero n’ubu barahari kandi mubimenye uwicishije inkota azicishwa indi, mubimenye, mubimenye, mwakomeje kwigira akari aha kajya he, ngo murarundarunda byinshi, ngizo n’indege ni izanyu, ngibyo ibiki, byose amataje ni ayanyu, ntabwo ari ayanyu n’abandi bari bafite byinshi nabo barabisize, mubimenye. Mukomeje kurya abana banjye, muriharira, mukomeje kwiharira nyamara igihe kirageze cyo kugira ngo namwe mubyamburwe. Mbibabwire igihe kirageze, nakomeje kubinginga imyaka myinshi, nkomeza kubabwira igihe kirekire mwanga kumva, mwakomeje kwanga kunyumva, mubimenye, mubimenye igihe kirageze, simvuze umunsi simvuze n’isaha ariko igihe kirageze, kirageze.
Muravuga ngo buriya buje ngo ari ubutero-shuma, nyamara nyamara ubwo no mu gihugu hagati babarimo, babarimo, babarimo ndabibabwiye bana banjye namwe ndetse bamwe bari ku ruhande rumwe, nyamara namwe murebe mutangire mushishoze, murashishoza iki ko byabarangiranye. Mukomeje kuvuga rero ngo uwo Bikira Mariye ngo uwo Yezu ngo igihe yatubwiriye ngo bizaba gihe ki, cyarageze bana banjye, igihe cyarageze. Nongere mbabwire ishyamba si ryeru, nongere mbabwire ishyamba si ryeru.
Mwana wanjye nawe, witinya kuvuga ibyo nakubwiye, nakubwiye byose ujye ubivuga ntacyo wibagiwe kuko tukuri iruhande iyo tuba tutakuri iruhande ntabwo uba ugihumeka umwuka w’abazima. Baguteza ibintu, baguteza ngo dore amarozi, mba nkwereka ko nkuri iruhande kugira ngo babandi babikora bamware, humura rero komeza ubutumwa bwanjye ubuvuge nk’uko nabuguhaye, ubutangaze nk’uko wabuhawe werekane ko turi kumwe. Erega nkuri iruhande nsa n’uwaguhinduye agasore, ngiye kuguhindura ko, nakugize kandi akarorero k’amahanga, ndetse n’isi yose nkugize kuko ubutumwa buvugirwa igihe kandi uko ubuvuze bugera kure ntihazagire umuntu wireguza ko ntacyo yamenye, narabibabwiye ntacyo ntavuze, nyamara aya mezi, aya mezi, ntacyo mvuze ndabibabwiye.
Ndabasabye bana banjye rero, Rozari n’ishapule y’ububabare mubigire agakoni, akabando, mvuze agkoni n’akabando ko kwicumba k’amanywa n’ijoro kuko nibyo bizabatsindira shitani, ndabibabwiye nimubishobora mujye mubisojesha ishapule y’Impuhwe z’Imana.
Uyu munsi wa 13 ntimujye muwibagirwa, 13 nayishyizeho, nayishyizeho noneho rero niho umwana wanjye cyane mwigaragariza, ndabibabwiye. Ubutumwa mubukomereho, mubukomereho kandi mumenye ngo ndi kumwe namwe bana banjye. Erega bana banjye, abankunda mbagenda imbere n’inyuma, iburyo n’ibumoso, ubuzima bwanyu nibubereho kuduhesha ikuzo muri byose.
Hari umwana wanjye rero w’intamenyekana witangiye kwandika ubutumwa bwanjye, uzamumbwirire, noneho ndabivuze ku mugaragaro, ngo nguhaye umugisha wanjye wa kibyeyi, maze uwukomereho kandi ntujye winuba nawe igihembo cyawe kirategerejwe, ndabikubwiye mwana wanjye, ntawe mvuze izina uwo ariwe ariko ndamuvuze nawe azimenye, mubimenye nongere nkubwire ngo n’uyu munsi wa none mbivugiye ku mugaragaro naguhaye n’umuhobero wanjye, nk’umwana wanjye wakomeje kukwitaho hirya no hino agufasha mu butumwa hirya no hino ubwo nabashimiye, ntabwo mvuze byinshi uyu munsi murashimiwe n’umutima wanjye wose ndabashimiye, ndabashimiye.
Abanjye bose bankunda nongere mbasubiriremo uyu munsi wa none mwihe amashyi n’impundu mwebwe muvuga Rozari, ishapule y’ububabare nongere mbasubiriremo bana banjye musabire urubyiruko, urubyiruko murusabire cyane rurugarijwe impande zose. Ruri mu bishuko, muri kwiruka muri za Internet, bagakurikiza ibyo bavanyemo, ibyo rero ngaho nimupfukame bana banjye musabire urubyiruko wanyu, ndabibasabye bana banjye kuko ishyamba si ryeru.
Icyorezo cyinshi nacyo kiri kuza kigeze mu rubyiruko nabyo mbibabwire bana banjye kandi ubwo ntacyo mbasigiye, mbahaye umugisha ku izina ry’Imana Data na Mwana na Roho Mutagatifu. Amina.
Mubyeyi bikiramaria mbanjekugushimira kuko uhora utuburira ndagusa kugirango ukomeze kuturengera utwingire yezu atugirire impuhwe kandi afashe urubyiruko.
Ndamaze Ntamana Mbarimombazi niyo mazina nahisemo kwitwa mpakana izina"Ntamabyariro" data yari yaranyise. Ndashaka address y'ikuzimu nkajyayo nkarebako bampa imibereho kuko byose nugupfa na gupfa. ndaguma kwisi Ni urupfu( inzara,ubukene) ndajyayo nugupfa. sinumva byose arugupfa se??arko wenda Satani yampaka ntanyice wenda. Munyihere address yaho cg mumpe address y'idini isenga Satani cg mumpuze nabamwe numva ngo Ni Illuminati, Freemasons ...
Kandi ndabasabye ntihagire uwiha kuntuka. Njye sinemera Imana y'abazungu. Ese Imana yarema umuntu igahindukira ikanamuremera icyaha cyo kumwicisha? ikamuremera urupfu? Iyo Mana naba nyirusha logic Kandi njye ndi umuntu. Niko, Imana yarema Umuntu yarangiza ikanamuremera Satani yo kumwica? hhhhh. ubuse wakorora intama warangiza ukanayizanira isega yo kuyirya? hhhh Sha abirabura twarayobye kbsa. Ubu wakora umurimo wamara kuwunoza ukanawuremera icyo kuwusenya? hhhhh. Iyo Mana nta bwenge yaba igira. Ngo umwana ( uruhinja) avukana icyaha ??? ngo kinkomoko???? yabaye amaco y'inda ngo abantu bavuke bayoboka business yabo yitwa idini ntamananiza? Twarayobye twese nimwiturize. None umutekamutwe aha ngo Ni byishimo ati BM! hhhh nawe ari mu kazi arishakira amaramuko mwe mukasama ngo BM ngo Yezu? hhh gusa sinkwivangiye muri business arko rekeraho amateshwa yawe. gusa nubwo ntemera imana ndacyakora ubushakashatsi ngo menye niba na Satani ntawubaho gusa ariho nahita muyoboka. Uwaba azi addre
Hhhh Ngo umubyeyi? Habyaye Data Ntamakiriro na Mama Nyiramiruho naho uwo BM mumuvuga Kuko muhaze Sha. Inzara imeze nabi kubwirirwa ukaburara ngo BM? ahubwo uwaba azi ukuntu nagera kwa Satani cg akampa address y'ikuzimu ambwire naho ibyo bigirwamana by'abazungu bitumva bitavuga wap. Ngo byaremye abantu? hhh bicwa n'inzara birihe? Njye ndi Serious uwaba yamfasha kugera ikuzimu ambwire.
nibyiza peee yesu ashimwe
rwose budukoze k'umutima
Mubyeyi w'lmana nyina wa Jambo singizwa. Shimirwa ukunda Urwanda n'abanyarwanda ndetse ni isi yose. Mubyeyi mukiza turagusabye ngo uturengere.turinde umutima wa kinyamaswa maze uduhe inema zitugira abantu. Ibyo nzi watangiye kuttwihaniza no kutugira inama kuva muli 1982 niba ntibeshya. Twanze kunva hanyuma hakulikiyeho ubugome bwa shitani ariko nta somo byaduhaye kuko turacyanangiye imitima wagirango sekibi yaratwigaruliye. Mwamikazi wo mw'ijuru turagusabye ngo ufashe abana bawe kugaruka mu murongo mwiza unogeye uwiteka.
Mubyeyi wanjye Mariya, ndagushima ko ntacyo uba waduhishe. Ikibabaje Ni uko tutumva. Ubutumwa bwinjirira mu gutwi kumwe bugasohokera mu kundi. Tugirire impuhwe udutere umwete, utwambure shitani utuvane mu maboko yayo maze duturize mu gishura cyawe. Tugusabye inema yo gukunda gusenga Kandi dusengane na we mubyeyi kugirango isengesho ryacu rigire agaciro Kandi ryakirwe I Jabiro riherejwe na We Muziranenge wa Rurema! Rengera Urubyiruko ruve mu moshya ya Nyakibi aboreka bakire Ijambo ribakiza rikabaremarema bundi bbushya babikesha urukundo rw'udahwema kubahwitura no kubaburira.
Mubyeyi w'imiryango yose y'abantu, udusabire!
BikiraMariya Nyina wa Jambo, udusabire!
Nossa Senhora de Kibeho, rogai por nos.
Yezu na Bikira Mariya nanjye mumbe hafi kuko nta cyo nishoboreye.Nta gihe mutatubwira ariko turanga tukavunira ibiti mu matwi.
Turasaba BM kgo adusabire YZ inema ntagatifuza kgo tubashe kwimenya icyaha no kukivaho kdi turonke imbaraga zo gutsinda shitani kgo ROHO nyinshi zizabashe kurokoka . MANA uwo kurindwa uzamurinde n ' uwo kwakirwa uzamwakire , kdi uhindure imitima y' urubyiruko kgo rukurire mu iyobokamana nyaryo , benshi murirwo bazabashe kurokoka . NGIRYO ISENGESHO RYANGE .


text:
Uru rugamba rw’imyaka ine (1990-1994) ntirwari rworoshye kuko Ingabo za FPR zarwanaga n’iza Leta yariho kandi zifite amaboko, ibikoresho n’inkunga z’amahanga.
Gen. Kabarebe aganira n’urubyiruko ruri ku rugerero ku wa 18 Kamena 2019, yavuze ko ikintu cyonyine cyatumye igihugu kibohorwa ari uko abarwanye urugamba bari bafite intego nziza yo kubaka u Rwanda rubereye buri wese.
Yavuze ku mbogamizi zikomeye bahuriye na zo mu rugamba hagati zirimo kubura abayobozi b’ingabo bakomeye kugeza n’aho batangiye kwitambikwa n’abazungu bakabahururiza ngo bicwe.
Mu rugendo rwo kubohora igihugu ubwo ingabo za FPR zari zigeze muri Nyagatare, Kabarebe nk’umwe mu bantu bari barahabaye mu myaka ya 1980, yahawe amabwiriza yo kuhatata.
Gen. Kabarebe yavuze ko nyuma yo gutsimbura Ingabo zarindaga umukuru w’igihugu zari zoherejwe na Mobutu Sese Seko Kuku Ngbendu Wa Za Banga wa Zaïre basigaranye ikibazo cy’abaturage bacengejwemo amatwara akomeye.
Yagize ati “Abazayirwa baraje turabarasa, bagenda bavuga ko abantu barwana na bo ari ibyihebe, kuko babarasa ntibahunge bakaza bagusanga.’’
Nyuma yo kunanirwa kurwana n’abantu bitaga abasazi n’abiyahuzi, Ingabo za Mobutu zahereye Gabiro, Kayonza, Rwamagana na Kigali zisahura, zinafata abagore ku ngufu kugeza zisubira i Goma.
Umujyanama wa Perezida wa Repubulika yavuze ko hari hasigaye guhangana n’ab’uruhu rwera barimo Ababiligi n’Abafaransa bari bahurujwe na Habyarimana.
Yakomeje avuga ko “Ikibazo cyabaye ko abaturage twashoboraga gufatanya na bo bakumva impamvu zo kubohora igihugu, Leta ya Habyarimana yari yaramaze kubacengeza ku bwonko, amacakubiri yarashinze imizi.’’
Habyarimana Juvénal wari Perezida yari yavuze ko abateye igihugu atari Abanyarwanda ari Abagande ariko itangazamakuru rihageze riramunyomoza rigaragaza ko abo ryasanze mu Umutara ari Abanyarwanda.
Yahise ahindura umuvuno atangira icengezamatwara rigaragaza ko ‘abateye ari ‘Inyenzi’ zifite amatwi n’imirizo.
Gen. Kabarebe yavuze ko “Byari bigoye kuko nta muntu washoboraga kwerekana ayo mashusho yacu. Bya bindi mu ngengabitekerezo ya Jenoside haba hagamijwe kwambura abantu ubumuntu, kubatesha agaciro; iyo bakwise inyenzi, umuturage ntagukunda.’’
Gen. Kabarebe yari mu mutwe w’Ingabo wari muri Nyagatare, uyobowe na Sam Byaruhanga waje kwitaba Imana, yahawe abasirikare 30 bajyana i Ngarama kureba uko hameze.
Yagize ati “Mu rukerera twari tugeze Rukomo. Abaturage bajyaga kugera mu rutoki bakabona umusirikare ku nguni y’insina. Birabayobera, basubira mu gasantere natwe turabegera tubabwira icyatuzanye, dukoresha ibipindi byose ko twaje kubohora u Rwanda.’’
Bitewe n’imyumvire yari yarinjijwe mu baturage, baratindahajwe, benshi ntibumvaga impamvu yo kubohorwa.
Ati “Umuturage wakandamijwe, ntiyumva icyo umubohorera, iyo leta yatindahaje abaturage bageraho bakumva banyuzwe n’iyo mibereho. Wamubwira kumubohora ntabyumve.’’
Mu gihe bari bakiganira n’abaturage, yabonye ivumbi ritumuka mu muhanda uturuka Ngarama, yikanga umwanzi ariko mu gushishoza asanga ni imodoka.
Yagize ati “Imodoka yaraje igera ku baturage irahagarara. Hasohotsemo umupadiri wari uvuye kuri Paruwasi ya Nyarurema mu Umutara. Yari afite akanwa kareshya gutya [yerekana aho bwageraga] n’igishapure kinini n’igikanzu. Yaganiriye n’abaturage n’abandi benshi bari bihishe baraza baravugana.’’
Muri icyo gihe Ingabo za RPA zarebanaga n’abaturage, uwo muzungu yazihagaze imbere abaganiriza mu Kinyarwanda gitomoye.
Gen. Kabarebe yavuze ko “Yaratubajije ati ‘muri kujya he mwa nyana z’imbwa mwe? Ingoma ibihumbi zizashira nta Mututsi ukandagiye muri iki gihugu. Niba muri abagabo muhame aha, njye i Ngarama mbahururize, baze babahe amabere ya ba nyoko.’’
Bakimara kumva aya magambo, abasore bari kumwe na Kabarebe baramubwiye bati ‘uyu ni umwanzi tumurase.’ ariko aranga abumvisha ko “Muramurasa mwigendere, ninjye uzabibazwa, ngasobanura uko nishe umuzungu. Nimumwihorere azagwe ahandi.’’
Uwo muzungu yasubiye Ngarama, agarukana na batayo ya Habyarimana irimo Abazayirwa bari bitwaje za burende.
Gen Kabarebe yavuze ko “Za burende zikihagera, abaturage bose bihinnye mu nzu zabo, ufashe icumu, umuhoro, ikibando, basohoka bavuza induru batwirukaho. Aho ni ho namenye ko intambara yo kubohora u Rwanda itoroshye kuko abaturage bari baracengejwemo amatwara kandi umuzungu atanga amabwiriza ku ngabo z’u Rwanda n’iz’Abazayirwa.’’
Yasobanuye ko we n’ingabo ze bakijijwe nuko yari azi agace ka Nyagatare, baca iz’ubusamo basubira ahari bagenzi babo.
Ingabo za RPA zatsinze urugamba rwo kubohora igihugu kuko zari zizi icyo ziharanira nyamara umwanzi yari afite imbaraga z’umurengera ariko nta cyo aharanira gifatika.


text:
Episosde 84: Bruno arashyize amenya akazi gakomeye yahishwe
Nkimara gukupa telephone nasimbukiye mu bicu kuguruka biranga ndamanuka ngwira intebe yari iraho iravunika sinabyitaho, nabuze aho nyura niruka, niba nari ngiye hehe ntumbaze,
Nihuse njya muri salon aho Data na Mama bari, burya ibyishimo, umubabaro n’ ibindi byose iyo wagize amahirwe yo kugira ababyeyi nibo ubitura, kubera ibyishimo nasandaguje ibyo nsanze dore ko nisangaga, barikanga ariko ntagikuba nari nje guca…byari ibyishimo,
Njyewe-“Ariko nta muziki uba muri iyi nzu ra?”
Mama-“Ese bigenze ute noneho? Bruno! Ko nari maze iminsi nkuroteye inzozi ntashoboye gusigura, byaba ari ibisazi? Oya…oya nako mbwira, uti urashaka kubyina?”
Njyewe-“Mumpe umuziki mbyine, telephone nitabye ingaruriye ikizere, niba mutizera ndabasabiye ntimuzavumwe nkuko nivumye gata ikizere nkumva byose birangiye, nyamara…nako uyu mugoroba ndishimye nubwo nirengagije gato Queen twasangiraga ibyishimo”
Bose barasetse ndishima, Musada agasore gato kegera ibinyabazungu gashyiramo umuziki ntangira kubyina ubwo yewe ngo nari nirengagije ibindi byose, nibyo koko nari maze kubona ko nicaye ku ishingiro ry’ ubuzima.
Akaziki naragatambye ndihaza, abandi barasekaga niba bari kumfana ntabwo mbizi gusa numvaga nishimye, mu gitondo naramukiye Magerwa aho nari nahawe gahunda, nkihagera ibintu byose byari umunyerezo,
Umusore utari umusongareri yaranyakiriye atangira kunyereka ibyaje, byari byabindi koko twatumije njye na Serge, yabinshyize mu biganza mbere yuko agenda ndamwihererana ngo tuganire,
Aho twari turi hari ahantu hatuje hatagerwa nundi wese, ntabwo nirariye niwe wahanjyanye, icyo kunywa barakimuha nanjye ka byeri ndakamira ngo ibitekerezo bize.
Njyewe-“Bro! Kabisa ufite akazi keza, buriya ibi bintu byose ni wowe ibizanye kuva mu bushinwa?”
We-“Hhhh! Uti mu bushinwa? Oya ntabwo ariho bivuye, buriya twe tuzana ibintu bikomeye atari bya bindi abantu bishyizemo, ahubwo se ko…hari undi muntu mufatanyije business?”
Njyewe-“Wagira ngo wari ubizi”
We-“Nabiketse kuko tugeze Nairobi nahamagaye nimero ye yanga gucamo ndebye iyawe mbona niyo mu Rwanda kandi ni iwacu, ubwo twahise dufatiraho twiyizira murwatubyaye”
Njyewe-“None se Nairobi niho mwari kubisiga cyangwa?”
We-“Yego, niho twari kubisiga rwose, ahubwo se ko ubivuga nkaho utari ubizi? Cyangwa nakwibeshyeho?”
Njyewe-“Oya oya ni njyewe rwose nta kibazo”
Muri ako kanya nahise menya ko burya bwose Serge yari yabipanze rushorera yari agiye kuyinkenyeza, natangiye kwibaza impamvu yabyo ariko ndayibura ngarukira hafi dukomeza kuganira.
We-“Ngayo nguko rero niko twafashe umwanzuro wo gufatiraho tukaza mu Rwanda, nari nahakumbuye niyo yayo”
Njyewe-“Eeeeh! Ntiwumva se! Nanjye mbigizemo amahirwe ntaguhishurira none aha, gusa murakoze cyane”
We-“Hanyuma se ko nshaka kuruhuka hari umuntu wambonera unkanda ibitugu akangororera ijosi, akandambikaho ikimero ngasubira iyo bigwa numva meze neza?”
Njyewe-“Eeeh! Ko numva bindenzeho? Ushaka kugura indaya? Nako nizere ko wivugiraga”
We-“Hhhhhh! Oya wikwikanga humura byo nivugiraga”
Njyewe-“Nari ngize ngo wari ukomeje, naho niba ushaka kuruhuka neza wisanzuye hari hotel nzi neza ko yakira abantu neza, nakujyanayo ukaryama ukagubwa neza ugasubira I rwotamasimbi umeze neza”
We-“Eeeh hari utwana tw’ udutoto se dufite umutima uguwe neza ugaba ineza twahumuriza nkatwe twahabiye iyo?”
Njyewe-“Cyane rwose”
We-“Noneho wahandangira nkagerayo nkaruhuka nkabona uko ejo nzongera gufata urugendo”
Njyewe-“Ahubwo reka nze nguhe ka lift nkugezeyo ntavaho nkurangira ukayoba”
Twamazemo akari gasigayemo maze njyana kuruhuka umusore wari unzaniye ubutumwa buhenze buri wese atari kubasha guhinyura, business yanjye na Serge kuri uwo munota ninjye wari uyifite mu biganza kuko nari maze kumenya neza ko burya bwose yari yarapanze kwigabiza byose bikamusanga Nairobi njye nkasigara nk’ ikirondwe ku nka yariwe cyera gusa amahirwe atakagize bose nayakiranye ibiganza byombi.
Twagezeyo twakirwa na Tonzi, nk’ ibisanzwe nabanje gusuhuza Mama mu gikoni, Mama Tonzi wari warabaye umuntu wacu wa hafi nawe namusanze ku kontwari mubwira ko nzanye umukiriya dutera ubuse gato nsubira aho twari twicaye aho nahavuye nsubira ku kazi.
Imbaraga zari zagarutse, ikizere cyari cyose, nkigerayo nicaje Musada maze ndamubwira,
Njyewe-“Musa! Igihe niki ngo nkubwire ko mu gihe tumaranye ntatinya kukubwira ko nakwizeye nkikubona, naguhaye iby’ ukwiye nka murumuna wanjye, nishimiye ko uri umwana mwiza wubaha kandi ufite impumbero y’ ubuzima, ubu rero akazi kagutse, hari ibindi bicuruzwa mvuye kwakira”
Musada-“Yeeee? Koko se?”
Njyewe-“Cyane rwose, ubu aha dukorera habaye hato, niyo mpamvu tugiye gutandukana mu buryo bw’ akazi, ngashaka ahandi tukorera wowe ukaguma hano, uzakomeze ube umwana mwiza, ukore utikoresheje nunguke nawe ukomeze utere imbere”
Musada-“Eeeh ubu se koko ugiye kugenda? Ubu ntabwo nzongera kukureba wandikirana na cya kizungerezi gisunika umusatsi ukagwa mu mugongo ukagira ngo yariremye?”
Musada yavuze atyo nongera gutekereza Queen, nubwo nari mfite ibyo nakwita byose ariko byongeye kunkora ku mutima ndawitsa maze ndamubwira,
Njyewe-“Musa! Erega uwo uvuga yaratsize, ubu hashize igihe ntamubona, ariko ntabwo byaduca intege, tugomba kwakira ibije tukihanganira ibyo tutabasha guhindura”
Musada-“Ibyo byo! Ariko Boss uriya mwana ntuzamubure, ni mwiza pe, iyo namurebaga nabonaga isi iri munsi y’ ibirenge byawe, kugukunda byo byari bimurimo ntabwo najyaho ngo nkubeshye, uzi iyo yazaga aha akakubura akavura kakagwa imbeho ikamwica akihina mu nguni agutegereje…disi umwana mwiza usa n’ umutima ati ndihangana kuko hari icyo umutima ushaka”
Ibyo Musada yavugaga byazamuraga ibyo ntabashaga kwitsa, nahise mpaguruka vuba maze ndamubwira,
Njyewe-“Musa! Reka njye gushaka inzu yindi yo gukoreramo, ndaza kukureba nimugoroba dutahe, urabizi ntabwo tugitega imodoka irahari n’ izindi ziracyiyongera, ni umugisha twagenewe nakiriye, burya inka aho uyishoye utazi ubwatsi ikunda birangira iyobotse ahari n’ umunyu nubwo iyo nanyweye itawigeze mba nkuroga mwana nakamiye”
Musada-“Hhhhhh! Koko se? Ngo Imodoka ziri kwiyongera? Nanjye se nzabonamo iyo nzajya nkata abashungerezi bakanshunga bakampepera baca inkoro ngo mbafatire akantu mbacupe nabanyame dore ko aribyo byeze?”
Narasetse cyane mbaza Musada ibyo gucupa no kunyama ambwira ko ari imvugo zigezweho, ngo iyo uguriye umuntu agacuma uba umucupye, wamugurira inyama ukaba umunyamye, ni ubwa mbere nari mbyumvise nariyongeje ndaseka mpava muhunze.
Feri nazifatite kwa komisiyoneri, wa musore wagarutse kenshi mu buzima bwanjye anshakira aho kwegeka umusaya, niko kari akazi ke nasanze inzu ihari ajya kuyinyereka ndayishima ibyo njye na Serge twari twatumije mbishyiramo mu gitondo Musada ajya hahandi nanjye nkomeza mu nzu nshya.
Uwo munsi niwo nagombaga kujya kumerwa ibanga na Tante wa Queen, niyo mahitamo yanjye kuko ntari gupfa kumuheba gutyo gusa, nagezeyo nkingurirwa na Securite dore ko nari naramumenyereje ako bamwe kuri ubu bita giti cyera bitaga bituga ukwaha cyangwa umuti w’ ikaramu.
Nasanze nakerewe Tante akimbona nsanga yarakaye,
Tante-“Ntabwo mbyumva! Ni ubwa mbere nategereza umuntu bene aka kageni ataraza, ugira ngo inyungu ni izanjye cyangwa ni izawe?”
Njyewe-“Oya Mabuja mumbabarire mu muhanda ntabwo biba byoroshye, imodoka zafunze umuhanda”
Tante-“Niba ikibazo ari imodoka, kuki utambwiye ngo nohereze umushoferi aze agufate ko nta kibazo cy’ amafaranga mfite? Uko nkubona ndabona utazagashobora pe, uwaba agusezereye hakiri kare”
Njyewe-“Oya rwose mbabarira ntabwo bizongera”
Tante-“Ok! Injira mu modoka tugende”
Muri ako kanya ninjiye mu modoka nicara imbere mfata hahandi ku kanyirayo dufata umuhanda, mu nzira nagiye ntakereza inzira ntazi nagendagamo, ariko byose nabikoreraga Queen burya urukundo ntabwo waruheba cyeretse warakinguriwe amarembo nyamara yarabuze uyinjiramo.
Bidatinze twageze ahantu muri parkingi tuvamo ajya imbere ndamukurikira twinjira mu nzu nziza cyane, nagendaga nyurwaho n’ abagabo bari kumwe n’ abakobwa beza, dukomeza hirya gato maze Tante wa Queen ahita ambwira,
Tante-“Aha ureba niho hari ibikorwa byanjye, benshi baziko ari inzu y’ imideri ariko siko biri aha niho nshururiza abana bato b’ abakobwa uwo nizeye akajya no gukorera hanze”
Akivuga ayo magambo narikanze cyane ndatitira nibajije niba Queen yagiye ajyanywe na Serge gukomeza akazi yari asanzwe akora ntabizi, dukomeza kugenda ariko ndeba abakobwa beza bacacanaga aho hafi.
Twageze aho bari bari bose, hari ahantu hijimye cyane uwari kwinjira muri iyo nzu ntiyari kubasha kumenya ko hari ubwihisho nkubwo, nasanzemo abakobwa bategereje ababagura ndikanga ngize ngo nsohoke,
Tante-“Bite se ko ushaka kugenda, Hmmm! Ariko uyu musore banza namwibeshyeho? Ubundi muzanye aga gute?”
Njyewe-“Oya oya ntabwo wanyibeshyeho ahubwo…”
Nabuze icyo mvuga nuri ako kanya nitegereza abaribeza bari bategerejwe kugurishwa agahinda kiyongera ku kandi turasohoka maze mabuja waSerge uwo Quen yitaga Tante aba arambwiye,
Tante-“ Ngira ngo ubonye imari yanjye, ni ibanga wazira, niba uri tayari gukora najya nguhemba neza, erega nibyo bigezweho utagirango ubutunzi bwubu ni ugukoboka intoki”
Njyewe-“Ntabwo mbyumva, ucuruza abakobwa?”
Tante-“Yego! Ntabwo wari ubizi kandi ntabwo wahita ubimenya, niko kazi kanjye, wagashima ukagakora wakanga ugakomeza inzira yawe usibye ko nta mahirwe nyiha kuri wowe kuva umenye ibanga”
Muri ako kanya nabuze icyo mvuga, nashyikije ibyicaro aho maze nitsa umutima aho, ari nkawe se?…………………………………………………………………………..
Ntuzacikwe na Episode 85


text:
Abayislamu bavuga ko Eid al-Adha ibibutsa kugirana ubumwe
Abayislamu bo mu Karere ka Nyagatare bavuga ko Umunsi Mukuru w’igitambo uzwi nka Eid al-Adha ubibutsa inyigisho zibasaba kutarangwa n’ivangura ahubwo bakunga ubumwe.
Kawesi Abdallah avuga ko umunsi wa Eid al-Adha ubibutsa ibyakozwe n’intumwa Abraham.
Avuga ko intumwa zose guhera kuri Adamu zabanye neza kandi zikaba zarigishaga abantu kuba umwe.
Ashingiye ku nyigisho z’intumwa Mohamed, ngo umuyislamu muzima agomba kubana neza n’abandi bantu bose hatitawe ku myemerere cyangwa inkomoko.
Ati “Uyu munsi utwibutsa byinshi ariko iby’ingenzi ni ukubana neza nta vangura haba ku ruhu, idini cyangwa inkomoko ahubwo tugomba kugira ubumwe.”
Ibi Kawesi Abdallah yabitangaje ku wa 11 Kanama 2019, ubwo abayisilamu bizihizaga Umunsi Mukuru w’igitambo uzwi nka Eid al-Adha.
Bigirimana Ali, Imam w’umusigiti wa Nyagatare, avuga ko umunsi wa Eid al-Adha ari umunsi mukuru w’igitambo.
Ngo ukomoka ku nzozi za Ibrahim warose abaga umwana we Ismael.
Ku bayisilamu ngo ni umunsi ukomeye aho bagomba kuzirikana amategeko Imana yabahaye badashyizemo amarangamutima kuko Ibrahim yubashye inzozi ndetse umwana na we ntiyange icyo Imana imutegetse.
Bigirimana asaba abayisilamu kubaha uyu mugenzo wo kubaga amatungo bagasangira n’inshuti, abaturanyi n’abatishoboye.
Ati “Iryo tungo ribazwe ntabwo ari iryawe n’umuryango wawe ahubwo rigufasha kwegerana n’inshuti, abaturanyi n’abatishoboye kuko kimwe cya gatatu kigenewe wowe n’umunyarwango wawe, ikindi kigenewe abaturanyi n’incuti, ikindi kigenewe abatishoboye.”
Yongeyeho ati “Ni igihe cyiza cyo gusabana n’umuryango wawe, gusabana n’abaturanyi n’inshuti ndetse no gusabana n’abakene batishoboye.”
Ku musigiti wa Nyagatare, kuri uyu munsi mukuru Abayislamu bishatsemo inka ebyiri n’ihene 2 zo kugaburira imiryango itishoboye hatarebwe idini.
Ibitekerezo ( 1 )
Ariko rero tugomba kwitondera amadini.Bible na Korowani bivuguruzanya ku bintu byinshi cyane.Byerekana ko kimwe muli byo kibeshyera Imana.Dore ingero:Korowani ivuga ko Abraham yavukiye I Maka,kandi ko yagiye gutamba umuhungu we Ismail yabyaranye na Agar.Mu gihe Bible ivuga ko Abraham yavukiye mu mujyi witwaga UR kandi ko yagiye gutamba Isaac (umuhungu wa Sara).Niba ibi bitabo bivuguruzanya,nta kabuza kimwe kibeshya ko gituruka ku Mana,bityo Imana ntiyemera abayoborwa n’icyo gitabo.Niyo mpamvu,niba dushaka kuzaba muli Paradizo, Imana idusaba "gushishoza" mu gihe duhitamo aho twasengera.


text:
Inyigisho yo ku wa mbere, icyumweru cya 5 C gisanzwe, Ku wa 08 Gashyantare 2016
Amasomo n’ivanjili ya Mk 6, 53-56
Mu Ivanjili y’uyu munsi, Mariko arakomeza kudufasha kumenya Yezu uwo ari we. Yezu niwe gakiza. Uwo Yezu akozeho arakira.
Mariko atwereka Yezu. Mariko atwereka Yezu, uburyo abaho, aho agenda, amagambo ye, ibikorwa bye. Hanyuma umuntu urebye Yezu, akamutega amatwi niwe wifatira umwanzuro. Mbese nka wa mutegeka w’abasirikare b’abanyaroma wabonye uburyo Yezu apfuye ati “Koko, uyu yari umwana w’Imana!”(Mk 15,39). Mbese tutagiye kure turebe uko atwereka Yezu mu ivanjili y’uyu munsi (Mk 6, 53-56). Yezu nk’uko Mariko amutubwira ni umuntu uri kumwe n’abandi. Aba ari kumwe na ba cumi na babiri. Yarabatoye kugira ngo babane nawe hanyuma azabohereze mu butumwa (Mk 3,14). Niyo mpamvu hari ubwo bagera mu rugo akabaha inyigisho zihariye kugira ngo barusheho gusobanukirwa nabo bazabone uburyo basobanurira abandi. Icyiciro cya kabiri kigizwe n’abigishwa be. Bumvise inyigisho ze, baranyurwa baramukurikira. Icyiciro cya gatatu kigizwe na rubanda. komeza… “Yezu ni we Gakiza”
Inyigisho yo ku wa gatatu w’icyumweru cya 2 cy’Adiventi 09 Ukuboza 2015
Bavandimwe,
Turakomeza kwitegura Umukiza kugira ngo tuzakire ku buryo buboneye umukiro atuzaniye, umukiro ukomoka ku Mana. Igihe cy’Adiventi, ni igihe cy’amizero n’ibyishimo. Umukiza ari hafi, umukiro turakozaho imitwe y’intoki. Tumwitegure nk’uko twitegura umushyitsi ukomeye. Kandi koko arakomeye kuko ari Imana byuzuye.
« Nimungane… nzabaruhura »
Nk’uko umuhanuzi Izayi abitubwira mu isomo ry’uyu munsi, « abakiri bato bacika intege, ndetse n’abagabo b’intwari bakagwa rwose. Ariko abiringira Uhoraho, bazongera kubona imbaraga : bazatumbagira mu kirere nka za kagoma, biruke ubutananirwa ; bihute nta kudohoka » (Iz 40,30-31).
Mu ivanjili, Yezu arabona ko tunaniwe. Kandi ni byo muri iki gihe abantu benshi barananiwe, bararushye, bararemerewe. Yezu araturembuza ati : « Nimungane mwese, abarushye n’abaremerewe, jye nzabaruhura. Nimwikorere umutwaro wanjye, kandi mundebereho, kuko ngira umutima ugwa neza kandi nkoroshya ; muzamererwa neza mu mutima wanyu. Koko rero umutwaro wanjye uroroshye n’ibyo mbakorera ntibiremereye » (Mt 11, 28-30). komeza… “Nimwiyunge n’Imana”
Inyigisho ku wa gatandatu w’icyumweru cya 33 gisanzwe ; igiharwe, 21 Ugushyingo 2015
Bavandimwe,
Turakomeza gusangira Ijambo ry’Imana Umubyeyi wacu Kiliziya adutegurira buri munsi ngo ritubere ifunguro ritubeshaho. Koko rero, Ijambo ry’Imana ni ubizima. Ryifitemo ububasha bwo kutuvugurura rikaduha gukomera mu kwemera, ukwizera n’urukundo. Ridufasha kubaho mu bwiyoroshye nk’uko umubyeyi Bikira Mariya yabiduhayemo urugero.
Umwami wigize ikigirwamana
Mu isomo rya mbere ry’uyu munsi, Ijambo ry’Imana riratubwira amaherezo y’umwami Antiyokusi wa kane Epifani. Epifani bivuga Imana yigaragaje. Uyu mwami yaje gutsinda amahanga. Atsinda Misiri arayisahura. Ubwo aba abonye ingabo nyinshi n’ibikoresho bihagije, atera Isiraheli arayitsinda. Ingoro y’Uhoraho arayisahura arayeza. Ntiyagarukiraho. Yumva ko ibintu byose agomba kubihindura. Ategeka ko abo ayobora bose bagomba gusenga ibigirwamana by’abagereki, bagakurikiza ubupagani bw’Abagereki. Antiyokusi ntiyahagarariye aho. Yagiye mu ngoro ntagatifu y’i Yeruzalemu, yimika ishusho y’ikigirwamana cy’abagereki ku rutambiro rw’Uhoraho. Ibyo byabaye ishyano ry’agahomamunwa ku bayahudi. Ijambo ry’Imana arisimbuza ijambo rye, amategeko y’Imana ayasimbuza amategeko ye. Mbese nawe yigira ikigirwamana ku buryo udakurikije amabwiriza ye yahitaga yicwa.
Mu minsi ishize mwumvise ubutwari bw’umusaza Eleyazari wemeye kwicwa aho kugira ngo arenge ku Isezerano ry’Imana. Twumvise kandi urupfu rw’umubyeyi n’abana barindwi harimo n’abato cyane. Bo n’abandi bayahudi batari bake babaye indahemuka ku Isezerano ry’Uhoraho, bemera kwicwa aho kugira ngo barenge ku Itegeko ry’Imana. Bahisemo kumvira Imana muri byose batitaye ku ngaruka byari kabagiraho.
Ubutegesti burasindisha
Abazi ibintu n’ibindi, bemeza ko ubutegetsi busindisha. Hari n’abemeza ko iyo umuntu atabwitwayemo neza, bushobora guhinduka ikiyobyabwenge mu bindi. Ni ko byegendekeye Antiyokusi. Yari afite igihugu kinini cyane, yari afite ubukungu butagereranywa. Ubutegetsi bwe bwari bumaze gushinga imizi kuko uwuburaga umutwe wese yawucaga. Koko ibintu by’iyi si ntibimara inyota. Antiyokusi yamenye ko hari umugi witwa Elimayi ufite ubukungu bwinshi yumva arawurarikiye. Yiyemeza kuwutera akawusahura. Ntibyamuhiriye abaturage birwanyeho baramutsinda. Antiyokusi abonye atsinzwe arahunga, arahava asubira i Babiloni n’ikimwaro kinshi. komeza… “Nta kidashira… keretse Imana yonyine (1 Mak 6,1-13)”
Inyigisho yo ku wa kabiri w’icyumeru cya 31 gisanzwe, umwaka w’igiharwe – 3 Ugushyingo 2015
Tugize umubiri umwe (Rom 12, 5-16b)
Bavandimwe,
Pawulo arakoresha ikigereranyo cy’umubiri kugira ngo adusobanurire ku buryo bunogeye kandi bwumvikana neza ubumwe n’ubuvandimwe buranga abakristu. Ku bwa batisimu, twavutse bundi bushya. Pawulo avuga ko nta muyahudi nta mugereki, nta mugabo nta mugore, ahubwo ko twese twabaye umwe muri Kristu. Aha tuhumve neza. Ubukristu ntibukuraho amoko cyangwe se ibyiciro by’abantu. Umugereki ntahinduka umuyahudi, umugabo akomeza kuba umugabo nk’uko umugore akomeza kuba umugore. Ubukristu buvugurura buhereye mu mizi imebereho yacu. Bityo isano dufitanye muri Kristu niyo ifata umwanya w’ibanze kuko izaduherekeza kugera mu bugingo bw’iteka.
« Si ndi umuhutu… »
Muri za 1959, igihe ibibazo by’u Rwanda bitangiye kuba insobe, hari umukristu wari umukateshiste i Kanyanza muri Diyosezi ya Kabgayi. Icyo gihe abakateshiste bahabwaga ubutumwa mu maparuwasi anyuranye mbese nk’uko bimeze ku bapadiri muri iki gihe. Uwo mukristu agiye mu kiruhuko cy’izabukuru yatuye i Kanyanza n’umuryango we, ariko mu by’ukuri atari ho akomoka. Ibibazo by’amoko bitangiye, bayoberwa ubwoko bwe. Bajya kumubaza bati « Ariko se wowe, uri umuhutu, cyangwe se uri umututsi ? Arabasubiza ati « Si ndi umututsi ». Bati « Noneho rero uri umuhutu ». Ati « Oya. Si ndi umuhutu ». « None se uri ki ? ». « Njye ndi umukristu ». komeza… “Urukundo rwanyu ruzire uburyarya”


text:
Ku wa kabiri nyuma y’Ukwigaragaza kwa NYAGASANI, 7/1/2020
1º. 1 Yh 4, 7-10; Zab 72 (71), 1-8; 2º. Mk 6, 34-44
- Abanyabwenge bavuye iyo gihera
Turi ku wa kabiri nyuma ya Epifaniya. Turibuka ko kuri Epifaniya twazirikanye uburyo Nyagasani yigaragarije amahanga yose. Hari abanyabwenge bavuye iyo gihera baza kuramya Yezu mu gihe Herodi we atari yanasobanukiwe iby’ivuka rye. Ahubwo we yigize umubisha ashaka guhitana Umwana w’Imana akivuka. Nyamara uwo mwami Herodi ni we wari uyoboye Umuryango w’Imana. Ni byo koko ngo ubutegetsi bwose buturuka ku Mana! Nyamara iyo witegereje mu mateka ukongera ukareba uko byifashe mu isi ya none, hariho ubutegetsi wakwemeza ko bukomoka kuri Shitani. Mu kinyejana gishize umwe mu bantu b’ababisha babayeho yitwa Hitileri. Ni nde wavuga ko ubutegetsi bwa Hitileri bwakomokaga ku Mana? Yari ameze nka Shitani yicaye ku ntebe.
2. Nyagasani akoresha abantu
Impamvu iyi ngingo dukwiye kuyitekereza cyane, ni uko Nyagasani yita ku bana be akoresheje abantu bategeka ibihugu. Kuva kera iyo abategetsi ari beza, twavuga ko koko imbaga ifite abashumba bayitaho. Ni uko byagendaga mu mateka y’Umuryango w’Imana. Iyo Umwami yubahaga Imana, abo ashinzwe kuragira na bo bagiraga amahoro. Iyo yabaga umuntu mubi agasuzugura Imana akimika ibigirwmana, ishyano ryabaga rigwiriye intama za Nyagasani.
- Yezu afitiye impuhwe intama zitagira abashumba
Mu Ivanjili twumvise none, twasomewe ko umunsi umwe Yezu yari akurikiwe n’abantu benshi cyane. Ngo yarabitegereje abona bameze nk’intama zitagira umushumba zashonje zajegeye. Ni We Mushumba w’ukuri, icyo gihe yakoze igitangaza cyo kubatuburira imigati bararya barahaga bakomeza urugendo. Ariko mu gutubura imigati, Yezu yahereye ku migati itanu yari aho n’ubwo yari mike cyane. Hari n’amafi abiri gusa. Ibyo bari bifitiye, ni byo yahereyeho arabitubura maze na bo babigaburira rubanda. Aha ngaha, Yezu aratwigisha ko ibyo dufite tugomba kubimuhereza kugira ngo abihe umugisha abitubure. Yewe, aduha n’imbaraga n’ubwenge bwo gukora kugira ngo dusaranganye ibiriho kandi bidukwire.
Yezu yashatse gutanga urugero mu kumenya abahobagira bameze nk’intama zitagira umushumba. Ni izabuze wa mutegetsi ukunda abe kandi wita ku byiza biriho akabisangiza bose ntawe uhejwe. Izo ntama ni izabuze abashumba bazirengera bazivuganira mu ruhuri rw’ibibazo. Izo ntama zitagira umushumba, ni izashobewe zishwe n’umudari n’inyota. Izo rwose, ni iziri mu kaga n’akangaratete kubera akarengane muntu agirira abandi.
- Turebe Yezu Kirisitu
Turebe Yezu Kirisitu. Yavukiye kuba Umukiza n’Umucunguzi wa bene muntu. Tumurangamire atwigishe kwita ku bo dushinzwe. Tumwitegereze ku musaraba dukebuke turebe hirya no hino ingorane zihari kuva mu Burasirazuba kugera mu Burengero bwaryo, Dusabire abashumba kuba abashishozi bitangire abo bashinzwe kuko ni cyo bazahemberwa mu ijuru.
Yezu Kirisitu asingizwe. Umubyeyi Bikira Mariya aduhakirwe. Abatagatifu Rayimundo wa Penyaforte, Virijiniya, Valantini, Lusiyani na Siro, badusabire kuri Data Ushoborabyose.
Padiri Cyprien Bizimana